Proposta għal DIRETTIVA TAL-PARLAMENT EWROPEW U TAL-KUNSILL dwar l-akkwist pubbliku /* KUMM/2011/0896 finali - 2011/0438 (COD) */





MEMORANDUM TA’ SPJEGAZZJONI 1. Kuntest tal-proposta · Ir-raġunijiet għall-proposta u l-għanijiet tagħha L-istrateġija Ewropa 2020 għal tkabbir intelliġenti, sostenibbli u inklużiv [COM(2010) 2020] hija msejsa fuq tliet prijoritajiet li jirrinfurzaw reċiprokament lil xulxin u li huma relatati ma’ xulxin: l-iżvilupp ta’ ekonomija msejsa fuq l-għarfien u l-innovazzjoni; il-promozzjoni ta’ ekonomija li tuża r-riżorsi b’effiċjenza, b’livell baxx ta’ emissjonijiet ta’ karbonju u li hi aktar kompetittiva; u t-trawwim ta’ ekonomija b’livell għoli ta’ impjiegi li twassal għall-koeżjoni soċjali u territorjali. L-akkwist pubbliku għandu rwol ewlieni fl-istrateġija Ewropa 2020 bħala wieħed mill-istrumenti bbażati fuq is-suq li għandu jintuża biex jinkisbu dawn l-għanijiet billi jtejjeb l-ambjent tan-negozju u l-kundizzjonijiet għan-negozji biex jinnovaw u billi jħeġġeġ użu akbar ta’ akkwist pubbliku ekoloġiku li jappoġġja l-bidla lejn ekonomija li tuża r-riżorsi b’effiċjenza u b’livell baxx ta’ emissjonijiet ta’ karbonju. Fl-istess ħin, l-istrateġija Ewropa 2020 tisħaq li l-politika ta’ akkwist pubbliku għandha tiżgura l-aktar użu effiċjenti tal-fondi pubbliċi u li s-swieq pubbliċi ta’ akkwist għandhom jinżammu miftuħin madwar l-Unjoni kollha. Fid-dawl ta’ dawn l-isfidi, il-leġiżlazzjoni eżistenti dwar l-akkwist pubbliku teħtieġ li tiġi riveduta u modernizzata sabiex tkun iżjed xierqa biex tittratta l-kuntest politiku, soċjali u ekonomiku li qed jevolvi. Fil-komunikazzjoni tagħha tat-13 ta’ April 2011 dwar ‘L-Att dwar is-Suq Uniku: Tnax-il xprun sabiex jiġi stimulat it-tkabbir u r-rinfurzar tal-fiduċja’, fost it-tnax-il azzjoni ewlenin prijoritarji tagħha li għandhom jiġu adottati mill-istituzzjonijiet tal-UE qabel it-tmiem tal-2012, il-Kummissjoni inkludiet qafas leġiżlattiv rivedut u modernizzat għall-akkwist pubbliku sabiex tagħmel l-għoti tal-kuntratti wieħed aktar flessibbli, u sabiex tippermetti użu aħjar tal-kuntratti pubbliċi b’appoġġ għall-politiki l-oħra. Din il-proposta għandha żewġ għanijiet kumplimentari: · Li żżid l-effiċjenza tal-infiq pubbliku sabiex ikunu żgurati l-aħjar riżultati tal-akkwist pubbliku f’termini ta’ valur għall-flus. Dan jimplika b’mod partikolari s-simplifikazzjoni u l-flessibilizzazzjoni tar-regoli tal-akkwist pubbliku eżistenti. Proċeduri simplikati u aktar effiċjenti sejrin ikunu ta’ benefiċċju għall-atturi ekonomiċi kollha u jiffaċilitaw il-parteċipazzjoni tal-SMEs u l-offerenti transkonfinali. · Li tippermetti lix-xerrejja jagħmlu użu aħjar tal-akkwist pubbliku b’appoġġ għall-miri soċjali komuni bħall-protezzjoni tal-ambjent, effiċjenza ogħla fir-riżorsi u l-enerġija, il-ġlieda kontra t-tibdil fil-klima, il-promozzjoni tal-innovazzjoni, l-impjiegi u l-inklużjoni soċjali u l-iżgurar tal-aħjar kundizzjonijiet possibbli għall-għoti ta’ servizzi soċjali ta’ kwalità għolja. · Kuntest ġenerali L-akkwist pubbliku għandu rwol importanti fil-prestazzjoni ekonomika globali tal-Unjoni Ewropea. Fl-Ewropa, l-awtoritajiet pubbliċi jonfqu madwar 18 % tal-PDG fuq il-provvisti, ix-xogħlijiet u s-servizzi. Minħabba l-volum ta’ xiri, l-akkwist pubbliku jista’ jintuża bħala lieva b’saħħitha biex jinkiseb Suq Uniku li jrawwem tkabbir intelliġenti, sostenibbli u inklużiv. Il-ġenerazzjoni attwali ta’ Direttivi dwar l-akkwisti pubbliċi — id-Direttivi 2004/17/KE[1] u 2004/18/KE[2] — huma l-prodott ta’ evoluzzjoni twila li bdiet fl-1971 bl-adozzjoni tad-Direttiva 71/305/KEE. Billi jiggarantixxu proċeduri trasparenti u mhux diskriminatorji, dawn id-Direttivi għandhom l-għan prinċipali li jiżguraw li l-atturi ekonomiċi minn madwar is-Suq Uniku jibbenefikaw bis-sħiħ mil-libertajiet bażiċi fil-kompetizzjoni għall-kuntratti pubbliċi. Evalwazzjoni ekonomika komprensiva uriet li d-Direttivi dwar l-akkwisti pubbliċi laħqu l-għanijiet tagħhom b’mod kunsiderevoli. Dawn wasslu għal aktar trasparenza u livelli ogħla ta’ kompetizzjoni filwaqt li kien hemm iffrankar sostanzjali permezz tal-prezzijiet aktar baxxi. Madankollu, il-partijiet interessati talbu għal reviżjoni tad-direttivi dwar l-akkwisti pubbliċi sabiex jiġu simplifikati r-regoli, tiżdied l-effiċjenza u l-effikaċja tagħhom u jsiru aktar adatti biex jittrattaw il-kuntest politiku, soċjali u ekonomiku li qed jevolvi. Proċeduri ssimplifikati u aktar effiċjenti se jżidu l-flessibilità għall-awtoritajiet kontraenti, ikunu ta’ benefiċċju għall-atturi ekonomiċi kollha u jiffaċilitaw il-parteċipazzjoni tal-SMEs u l-offerenti transkonfinali. Regoli mtejba dwar l-akkwist pubbliku sejrin jippermettu wkoll lill-awtoritajiet kontraenti sabiex jagħmlu użu aħjar tal-akkwist pubbliku b’appoġġ għall-miri soċjali komuni, bħall-protezzjoni tal-ambjent, effiċjenza ogħla tar-riżorsi u l-enerġija u l-ġlieda kontra t-tibdil fil-klima, il-promozzjoni tal-innovazzjoni u l-inklużjoni soċjali, u l-iżgurar tal-aħjar kundizzjonijiet possibbli għall-għoti ta’ servizzi soċjali ta’ kwalità għolja. Dawn l-orjentazzjonijiet kienu kkonfermati mir-riżultati ta’ konsultazzjoni tal-partijiet interessati mwettqa mill-Kummissjoni fir-rebbiegħa 2011, fejn maġġoranza kbira ħafna tal-partijiet interessati appoġġaw il-proposta li tirrevedi d-Direttivi dwar l-akkwisti pubbliċi sabiex tadattahom b’mod aħjar għall-isfidi ġodda li jiffaċċjaw ix-xerrejja pubbliċi u l-atturi ekonomiċi. · Dispożizzjonijiet eżistenti fil-qasam tal-proposta Flimkien mad-Direttiva l-ġdida proposta dwar l-utilitajiet, il-proposta se tieħu post id-Direttivi 2004/17/KE u 2004/18/KE bħala l-elementi ewlenin tal-qafas leġiżlattiv għall-akkwist pubbliku tal-Unjoni Ewropea. Id-Direttiva sejra tkun ikkumplimentata bl-elementi ulterjuri ta’ dak il-qafas leġiżlattiv: · Id-Direttiva 2009/81/KE[3] tistabbilixxi regoli speċifiċi għall-kuntratti pubbliċi għas-sigurtà sensittiva u d-difiża, · Id-Direttiva 89/665/KEE[4] tistabbilixxi standards komuni għal proċeduri ta’ reviżjoni nazzjonali biex jiġi żgurat li jkun hemm disponibbli mezzi rapidi u effettivi ta’ rimedju fil-pajjiżi kollha tal-UE fil-każijiet fejn l-offerenti jikkunsidraw li kuntratti ġew mogħtija b’mod inġust. · Konsistenza ma’ politiki u għanijiet oħra tal-Unjoni Din l-inizjattiva timplimenta l-istrateġija Ewropa 2020 għal tkabbir intelliġenti, sostenibbli u inklużiv [COM(2010) 2020] u l-Inizjattivi Ewlenin Ewropa 2020 dwar Aġenda Diġitali għall-Ewropa [COM(2010) 245], l-Unjoni tal-Innovazzjoni [COM(2010) 546], Politika Industrijali Integrata għall-Era tal-Globalizzazzjoni [COM(2010) 614], l-Enerġija 2020 [COM(2010) 639] u Ewropa li tuża r-Riżorsi b’Effiċjenza [COM(2011) 21]. Timplimenta wkoll l-Att dwar is-Suq Uniku [COM(2011) 206], b’mod partikolari t-tnax-il azzjoni ewlenija tiegħu ‘Qafas Leġiżlattiv tas-Swieq Pubbliċi Rivedut u Aġġornat’. Din hija inizjattiva strateġika tas-CWP 2011. 2. konsultazzjoni mal-partijiet interessati u valutazzjoni tal-impatt · Il-konsultazzjoni mal-partijiet interessati Il-metodi ta’ konsultazzjoni, is-setturi prinċipali fil-mira u l-profil ġenerali ta’ dawk li wieġbu Fis-27 ta’ Jannar 2011, il-Kummissjoni ppubblikat Green Paper dwar l-immodernizzar tal-politika tal-UE dwar l-akkwist pubbliku — Lejn Suq Ewropew tal-Akkwist iżjed effiċjenti[5] li tniedi konsultazzjoni pubblika wiesgħa dwar l-għażliet għall-bidliet leġiżlattivi sabiex tagħmel l-għoti ta’ kuntratti aktar faċli u aktar flessibbli u sabiex tippermetti użu aħjar tal-kuntratti pubbliċi b’appoġġ għall-politiki l-oħrajn. L-għan tal-Green Paper kien li jidentifika għadd ta’ oqsma ewlenin għar-riforma u titlob għall-fehmiet tal-partijiet interessati dwar għażliet konkreti għall-bidla leġiżlattiva. Fost il-kwistjonijiet koperti kien hemm il-ħtiġijiet għas-simplifikazzjoni u l-flessibilizzazzjoni tal-proċeduri, l-użu strateġiku tal-akkwist pubbliku għall-promozzjoni ta’ għanijiet oħra ta’ politika, it-titjib tal-aċċess tal-SMEs għall-kuntratti pubbliċi u l-ġlieda kontra l-favoritiżmu, il-korruzzjoni u l-kunflitti ta’ interess. Il-konsultazzjoni pubblika għalqet fit-18 ta’ April 2011 u ntlaqgħet b’rispons qawwi. B’kollox, waslu 623 tweġiba, li ġew minn varjetà wiesgħa ta’ gruppi interessati inkluż awtoritajiet ċentrali tal-Istati Membri, xerrejja pubbliċi lokali u reġjonali u l-assoċjazzjonijiet tagħhom, intrapriżi, assoċjazzjonijiet industrijali, studjużi, organizzazzjonijiet tas-soċjetà ċivili (inklużi t-trejdjunjins) u ċittadini individwali. Il-maġġoranza tat-tweġibiet oriġinaw mir-Renju Unit, mill-Ġermanja, minn Franza u, f’ammont anqas, mill-Belġju, mill-Italja, mill-Pajjiżi l-Baxxi, mill-Awstrija, mill-Isvezja, minn Spanja u mid-Danimarka. Ir-riżultati tal-konsultazzjoni ġew imqassra f’dokumenti ta’ sinteżi u ġew ippreżentati u diskussi waqt konferenza pubblika fit-30 ta’ Ġunju 2011[6]. Sommarju tat-tweġibiet u ta’ kif dawn ġew ikkunsidrati Maġġoranza kbira ħafna tal-partijiet interessati apprezzaw l-inizjattiva tal-Kummissjoni li tfittex li tiġi riveduta l-politika attwali ta’ akkwist pubbliku. Fost is-suġġetti differenti diskussi fil-Green Paper, il-partijiet interessati għamlu enfasi partikolarment qawwi fuq il-ħtieġa li jiġu ssimplifikati l-proċeduri u li dawn isiru aktar flessibbli. Pereżempju, maġġoranza ċara tal-gruppi kollha tal-partijiet interessati appoġġaw l-idea li jkun permess użu akbar tal-proċedura kompetittiva permezz tan-negozjar. Kien hemm ukoll appoġġ qawwi għall-miżuri sabiex jitnaqqsu l-piżijiet amministrattivi relatati mal-għażla tal-offerent. L-opinjonijiet tal-partijiet interessati dwar l-użu strateġiku tal-akkwist pubbliku biex jinkisbu l-għanijiet soċjali tal-istrateġija Ewropa 2020, kienu mħallta. Bosta partijiet interessati, speċjalment in-negozji, urew riluttanza ġenerali għall-idea li l-akkwist pubbliku jintuża bħala appoġġ għal għanijiet oħra ta’ politika. Partijiet interessati oħra, b’mod partikolari l-organizzazzjonijiet tas-soċjetà ċivili, appoġġaw bis-sħiħ dan it-tip ta’ użu strateġiku u rrakkomandaw li jkun hemm bidliet profondi fl-istess prinċipji tal-politika dwar l-akkwist pubbliku tal-Unjoni Ewropea. · Ġbir u użu ta’ kompetenzi Flimkien mal-konsultazzjoni tal-Green Paper, il-Kummissjoni fl-2010/2011 wettqet evalwazzjoni komprensiva tal-impatt u l-effikaċja tal-leġiżlazzjoni tal-akkwist pubbliku tal-UE, abbażi ta’ korp estensiv ta’ evidenza u ta’ riċerka indipendenti ġdida. L-istudji evalwaw prinċipalment l-ispiża u l-effikaċja tal-proċeduri ta’ akkwist, il-kwistjonijiet ta’ akkwist transkonfinali, l-aċċess tal-SMEs għas-swieq ta’ akkwist pubbliku u l-użu strateġiku tal-akkwist pubbliku fl-Ewropa. Is-sejbiet tal-valutazzjoni urew biċ-ċar li d-Direttivi dwar l-akkwisti pubbliċi 2004/17/KE u 2004/18/KE għenu biex jistabbilixxu kultura ta’ trasparenza u ta’ akkwist immexxi mir-riżultati, u b’hekk iġġeneraw iffrankar u titjib fil-kwalità tar-riżultati ta’ akkwist li jaqbżu sew l-ispejjeż, għax-xerrejja u l-fornituri pubbliċi, tat-tħaddim ta’ dawk il-proċeduri. Il-valutazzjoni sabet ukoll li d-differenzi fl-implimentazzjoni u l-applikazzjoni tad-Direttivi wasslu għal riżultati differenti fi Stati Membri differenti. Iż-żmien meħud biex jitlestew il-proċeduri u l-ispiża għax-xerrejja pubbliċi jvarjaw ħafna madwar l-Istati Membri. · Valutazzjoni tal-impatt Il-valutazzjoni tal-impatt u s-sommarju eżekuttiv tagħha jagħtu ħarsa ġenerali lejn l-għażliet differenti għal kull wieħed mill-ħames gruppi ta’ problemi bażiċi (l-organizzazzjoni amministrattiva, il-kamp ta’ applikazzjoni, il-proċeduri, l-akkwist strateġiku u l-aċċess għas-swieq ta’ akkwist). Abbażi ta’ analiżi tal-vantaġġi u l-iżvantaġġi tal-għażliet differenti, ġie identifikat pakkett ta’ għażliet preferut li għandu jtejjeb is-sinerġiji bejn is-soluzzjonijiet differenti li jippermettu l-iffrankar minħabba tip wieħed ta’ azzjoni biex jiġu newtralizzati l-ispejjeż relatati li huma kkawżati minn ieħor (eż. il-possibbiltà ta’ żieda fir-rekwiżiti proċedurali kkawżata minn azzjonijiet ta’ akkwist strateġiku tista’ tkun parzjalment newtralizzata permezz tal-iffrankar marbuta mat-tfassil imtejjeb ta’ proċeduri ta’ akkwist). Dawn l-għażliet preferuti jiffurmaw il-bażi tal-proposta preżenti. L-abbozz ta’ rapport dwar il-Valutazzjoni tal-Impatt ġie analizzat mill-Bord tal-Valutazzjoni tal-Impatt, li talab għal emendi li jikkonċernaw b’mod partikolari l-identifikazzjoni tal-elementi speċifiċi tal-qafas leġiżlattiv li għandhom jiġu indirizzati, id-deskrizzjoni tal-għażliet taħt diskussjoni, analiżi tal-ispejjeż u l-benefiċċji aktar profonda fuq l-azzjonijiet ewlenin magħżula u l-integrazzjoni sistematika tal-fehmiet tal-partijiet interessati, kemm fid-definizzjoni tal-problema kif ukoll biex jikkumplimentaw l-analiżi tal-impatti. Dawn ir-rakkomandazzjonijiet għal titjib ġew integrati fir-rapport finali. L-opinjonijiet tal-Bord tal-Valutazzjoni tal-Impatt dwar ir-rapport ġew ippubblikati flimkien ma’ din il-proposta, kif ukoll ir-rapport finali dwar il-Valutazzjoni tal-Impatt u s-sommarju eżekuttiv tiegħu. 3. Elementi legali tal-proposta · Bażi legali Il-proposta hija bbażata fuq l-Artikoli 53(1), 62 u 114 tat-Trattat dwar il-Funzjonament tal-Unjoni Ewropea (TFUE). · Prinċipju tas-sussidjarjetà Il-prinċipju tas-sussidjarjetà japplika billi l-proposta ma taqax taħt il-kompetenza esklussiva tal-UE. L-għanijiet tal-proposta ma jistgħux jintlaħqu biżżejjed mill-Istati Membri minħabba r-raġunijiet li ġejjin: Il-koordinazzjoni tal-proċeduri tal-akkwist pubbliku ’l fuq minn ċerti limiti tat prova ta’ għodda importanti għall-kisba tas-Suq Intern fil-qasam tal-akkwist pubbliku billi tiżgura aċċess effettiv u ugwali għall-kuntratti pubbliċi għall-atturi ekonomiċi fis-Suq Uniku. L-esperjenza bid-Direttivi 2004/17/KE u 2004/18/KE u l-ġenerazzjonijiet preċedenti tad-Direttivi dwar l-akkwisti pubbliċi uriet li l-proċeduri ta’ akkwist li jkopru l-Ewropa kollha jipprovdu trasparenza u oġġettività fl-akkwist pubbliku li jirriżulta fi ffrankar konsiderevoli u riżultati ta’ akkwist mtejba li jibbenefikaw minnhom l-awtoritajiet tal-Istati Membri u, finalment, il-kontribwent Ewropej. Dan l-għan ma jistax jintlaħaq kif jixraq permezz ta’ azzjoni mill-Istati Membri minħabba li dan inevitabbilment jirriżulta f’rekwiżiti diverġenti u x’aktarx f’reġimi proċedurali kunfliġġenti li jżidu l-kumplessità regolatorja u jikkawżaw ostakli mhux ġustifikati għall-attivitajiet transkonfinali. Għaldaqstant, il-proposta tikkonforma mal-prinċipju tas-sussidjarjetà. · Prinċipju tal-proporzjonalità Il-proposta tikkonforma mal-prinċipju tal-proporzjonalità minħabba li ma taqbiżx il-limiti ta’ dak li huwa meħtieġ sabiex jintlaħaq l-għan li jkun assigurat il-funzjonament tajjeb tas-Suq Intern permezz ta’ sett ta’ proċeduri ta’ akkwist koordinati li jkopru l-Ewropa kollha. Barra minn hekk, il-proposta hija bbażata fuq approċċ ta’ ‘strumenti’, li jagħti flessibilità massima lill-Istat Membru fl-adattament tal-proċeduri u l-għodda għas-sitwazzjoni speċifika tiegħu. Meta mqabbla mad-Direttivi attwali dwar l-akkwisti pubbliċi, il-proposta sejra tnaqqas b’mod konsiderevoli l-piż amministrattiv relatat mal-iżvolġiment tal-proċedura kemm għall-awtoritajiet kontraenti kif ukoll għall-atturi ekonomiċi; fejn huma previsti rekwiżiti ġodda (pereżempju, fil-kuntest tal-akkwist strateġiku), dawn sejrin jiġu kumpensati bit-tneħħija ta’ restrizzjonijiet f’oqsma oħra. · Għażla ta’ strumenti Minħabba li l-proposta hija bbażata fuq l-Artikoli 53 (1), 62 u 114 tat-TFUE, ir-rikors għal regolament għad-dispożizzjonijiet applikabbli kemm għall-akkwist ta’ oġġetti kif ukoll ta’ servizzi ma jkunx permess mit-Trattat. B’riżultat ta’ dan, ġiet proposta direttiva bħala l-instrument propizju. Matul il-proċess tal-valutazzjoni tal-impatt, l-għażliet mhux leġiżlattivi ġew imwarrba minħabba r-raġunijiet stipulati fid-dettall fil-valutazzjoni tal-impatt. 4. Implikazzjoni baġitarja Il-proposta ma għandha l-ebda implikazzjoni baġitarja. 5. Informazzjoni addizzjonali · Ir-revoka tal-leġiżlazzjoni eżistenti L-adozzjoni tal-proposta sejra twassal għar-revoka tal-leġiżlazzjoni eżistenti (Direttiva 2004/18/KEE). · Klawżola ta’ evalwazzjoni/reviżjoni/estinzjoni Il-proposta fiha klawżola ta’ reviżjoni dwar l-effetti ekonomiċi tal-ammonti ta’ limitu. · Miżuri ta’ traspożizjoni u dokumenti ta’ spjegazzjoni Il-proposta tikkonċerna qasam fejn il-leġiżlazzjoni tal-Unjoni għandha skop ta’ koordinazzjoni, b’impatt sinifikanti fuq firxa wiesgħa ta’ setturi legali nazzjonali. Minkejja l-iskop ta’ koordinazzjoni, diversi dispożizzjonijiet jikkostitwixxu armonizzazzjoni sħiħa u l-proposta tinkludi għadd kbir ta’ obbligi legali. L-Istati Membri jissuplimentaw ir-regoli tal-Unjoni b’dispożizzjonijiet nazzjonali addizzjonali sabiex is-sistema sħiħa tkun tista’ tibda titħaddem. F’dan il-kuntest, il-Kummissjoni identifikat għadd ta’ fatturi li jrendu l-ispjegazzjonijiet mill-Istati Membri neċessarji kemm għall-fehim korrett tal-miżuri ta’ traspożizzjoni kif ukoll għall-funzjonament tal-istampa sħiħa tar-regoli ta’ akkwist fil-livell nazzjonali: – miżuri ta’ traspożizzjoni u implimentazzjoni huma adottati f’livelli istituzzjonali differenti (nazzjonali / federali, reġjonali, lokali); – minbarra s-saffi regolatorji differenti, f’diversi Stati Membri r-regoli huma stabbiliti anki skont is-settur involut jew it-tip ta’ akkwist ikkonċernat; – miżuri amministrattivi ta’ natura ġenerali jew speċifika jikkomplimentaw u xi drabi jikkoinċidu l-qafas legali ewlieni. L-Istati Membri biss jistgħu jispjegaw kif il-miżuri differenti jittrasponu d-direttivi tal-Unjoni fis-settur tal-akkwisti pubbliċi u kif dawn l-istess miżuri jinteraġixxu flimkien. Għal dawn ir-raġunijiet, il-komunikazzjoni ta’ dokument li jispjegaw ir-relazzjoni bejn id-diversi partijiet ta’ din id-direttiva u l-partijiet korrispondenti tal-miżuri ta’ traspożizzjoni nazzjonali għandhom jiġu komunikati flimkien mal-miżuri ta’ traspożizzjoni, b’mod partikolari mat-tabelli ta’ konkordanza, li jikkostitwixxu għodda operazzjonali għall-analiżi tal-miżuri nazzjonali. · Żona Ekonomika Ewropea L-att propost jikkonċerna kwistjoni li tirrigwarda ż-ŻEE u għaldaqstant għandu jestendi għaż-Żona Ekonomika Ewropea. · Spjegazzjoni dettaljata tal-proposta 1) Simplifikazzjoni u flessibilizzazzjoni tal-proċeduri ta’ akkwist Id-Direttiva proposta tipprovdi għal simplifikazzjoni u flessibilizzazzjoni tar-reġim proċedurali stabbilit mid-Direttivi attwali dwar l-akkwisti pubbliċi. Għal dan il-għan, tinkludi l-miżuri li ġejjin: Kjarifika tal-kamp ta’ applikazzjoni: Il-kunċett bażiku ta’ ‘akkwist’ li jidher ukoll fit-Titolu tad-Direttiva proposta ġie introdott reċentement sabiex jiddetermina aħjar il-kamp ta’ applikazzjoni u l-iskop tal-liġi tal-akkwist u biex jiffaċilita l-applikazzjoni tal-limiti stabbiliti. Id-definizzjonijiet ta’ ċerti kunċetti ewlenin li jiddeterminaw l-kamp ta’ applikazzjoni tad-Direttiva (bħall-korp regolat bil-liġi pubblika, il-kuntratti ta’ xogħlijiet u servizzi pubbliċi, il-kuntratti mħallta) ġew riveduti fid-dawl tal-ġurisprudenza tal-Qorti tal-Ġustizzja. Fl-istess ħin, il-proposta tipprova żżomm il-kontinwità fl-użu tal-ideat u l-kunċetti li ġew żviluppati matul is-snin permezz tal-ġurisprudenza tal-Qorti tal-Ġustizzja u li huma magħrufin sew ma’ dawk li jaħdmu fil-qasam. F’dan il-kuntest, għandu jiġi osservat li devjazzjonijiet minuri mill-kliem u l-preżentazzjoni magħrufa mid-Direttivi ta’ qabel ma jimplikawx neċessarjament bidla ta’ sustanza, iżda jistgħu jkunu kawża tas-simplifikazzjoni tat-testi. Id-distinzjoni tradizzjonali bejn ’l hekk imsejħa servizzi prioritarji u mhux prioritarji (servizzi ‘A’ u ‘B’) sejra tiġi abolita. Ir-riżultati tal-evalwazzjoni urew li ma għadux aktar ġustifikat li l-applikazzjoni sħiħa tal-liġi ta’ akkwist tiġi limitata għal grupp limitat ta’ servizzi. Madankollu, ħareġ biċ-ċar ukoll li r-reġim ta’ akkwist regolari mhuwiex adattat għas-servizzi soċjali li jeħtieġu sett speċifiku ta’ regoli (ara hawn taħt). Approċċ strumentali: Is-sistemi tal-Istat Membru sejrin jipprovdu żewġ forom bażiċi ta’ proċedura, li jikkonsistu minn proċedura miftuħa u proċedura ristretta. Dawn jistgħu, minbarra dan, jipprevedu, soġġetti għal ċerti kundizzjonijiet, il-proċedura kompetittiva permezz ta’ negozjar mal-pubblikazzjoni, id-djalogu kompetittiv u/jew is-sħubija tal-innovazzjoni, forma ġdida ta’ proċedura għall-akkwist innovattiv (ara hawn taħt). Barra minn hekk, l-awtoritajiet kontraenti se jkollhom għad-dispożizzjoni tagħhom sett ta’ sitt tekniki u għodod speċifiċi ta’ akkwist li huma maħsuba għall-akkwist aggregat u elettroniku: il-ftehimiet qafas, is-sistemi dinamiċi ta’ xiri, l-irkanti elettroniċi, il-katalgi elettroniċi, il-korpi ta’ xiri ċentrali u l-akkwist konġunt. Meta mqabbla mad-Direttiva eżistenti, dawn l-għodod ġew imtejba u kkjarifikati bil-ħsieb li jiffaċilitaw l-akkwist elettroniku. Reġim eħfef għall-awtoritajiet kontraenti sub-ċentrali: F’konformità mal-Ftehim tad-WTO dwar l-Akkwisti tal-Gvern, il-proposta tipprovdi reġim ta’ akkwist simplifikat li japplika għall-awtoritajiet kontraenti kollha li huma taħt il-livell tal-gvern ċentrali, bħal awtoritajiet lokali u reġjonali. Dawn ix-xerrejja jistgħu jużaw avviż ta’ informazzjoni minn qabel bħala mezz ta’ sejħa għall-kompetizzjoni. Jekk jagħmlu użu minn din il-fakultà, dawn ma jkollhomx bżonn jippubblikaw avviż dwar kuntratt separat qabel ma jniedu proċedura ta’ akkwist. Jistgħu wkoll iwaqqfu ċerti limiti ta’ żmien b’mod aktar flessibbli permezz ta’ ftehim reċiproku mal-parteċipanti. Promozzjoni tal-akkwist-e: L-użu ta’ komunikazzjonijiet elettroniċi u l-ipproċessar tat-tranżazzjonijiet mix-xerrejja pubbliċi jistgħu jwasslu għal iffrankar sinifikanti u għal titjib fir-riżultati ta’ akkwist filwaqt li jitnaqqsu l-ħela u l-iżbalji. Il-proposta għandha l-għan li tgħin lill-Istati Membri sabiex jilħqu l-bidla għall-akkwist-e biex b’hekk il-fornituri jkunu jistgħu jieħdu sehem fil-proċeduri ta’ akkwist onlajn fis-Suq Intern. Għal dan il-għan, id-Direttiva proposta tipprovdi għat-trażmissjoni obbligatorja ta’ avviżi b’mod elettroniku, id-disponibilità elettronika obbligatorja tad-dokumenti dwar l-akkwisti u timponi l-bidla għal komunikazzjoni kollha kemm hi elettronika, b’mod partikolari s-sottomissjoni-e, fil-proċeduri kollha ta’ akkwist matul perjodu tranżitorju ta’ sentejn. Barra minn hekk, tarmonizza u ttejjeb is-Sistemi Dinamiċi ta’ Xiri u l-katalgi elettroniċi, l-għodod ta’ akkwisti kollha kemm huma elettroniċi li huma partikolarment adattati għal akkwisti aggregati ħafna mwettqa mill-Korpi ta’ Xiri Ċentrali. L-istrument tal-akkwist elettroniku jippermetti wkoll lill-awtoritajiet kontraenti biex jipprevjenu, jidentifikaw u jikkoreġu żbalji ġeneralment dovuti għal ftehim jew interpretazzjoni ħżiena tar-regoli ta’ akkwist ubbliku. Modernizzazzjoni tal-proċeduri: Il-proposta tipprovdi approċċ aktar flessibbli u faċli għal ċerti karatteristiċi importanti tal-proċeduri ta’ akkwist. Il-limiti ta’ żmien għall-parteċipazzjonijiet u s-sottomissjoni tal-offerti ġew imqassra, u b’hekk jista’ jkun hemm akkwisti aktar mgħaġġla u aktar effiċjenti. Id-distinzjoni bejn l-għażla tal-offerenti u l-għoti tal-kuntratt li ta’ spiss hija sors ta’ żbalji u ta’ nuqqas ta’ ftehim, saret aktar flessibbli, u dan jippermetti lill-awtoritajiet kontraenti sabiex jiddeċiedu dwar is-sekwenzar l-aktar prattiku billi jeżaminaw il-kriterji tal-għoti qabel il-kriterji tal-għażla u li jqisu l-organizzazzjoni u l-kwalità tal-persunal assenjat għat-twettiq tal-kuntratt bħala kriterju ta’ għoti. Ir-raġunijiet għall-esklużjoni ta’ kandidati u offerenti ġew riveduti u ċċarati. L-awtoritajiet kontraenti jistgħu jeskludu l-atturi ekonomiċi li urew nuqqasijiet sinifikanti jew persistenti fit-twettiq tal-kuntratti ta’ qabel. Il-proposta tipprovdi wkoll il-possibilità ta’ ‘tindif awtomatiku’: l-awtoritajiet kontraenti jistgħu jaċċettaw kandidati jew offerenti minkejja li tkun teżisti xi raġuni ta’ esklużjoni, jekk dawn ikunu ħadu miżuri xierqa sabiex jirrimedjaw għal kwalunkwe aġir illegali u jipprevjenu effettivament okkorrenzi oħra tal-imġiba ħażina. Il-modifika tal-kuntratti matul il-mandat tagħhom saret kwistjoni dejjem aktar rilevanti u problematika għal dawk li jaħdmu fil-qasam. Dispożizzjoni speċifika dwar il-modifika tal-kuntratti tadotta s-soluzzjonijiet bażiċi żviluppati mill-ġurisprudenza u tipprovdi soluzzjoni pragmatika sabiex jiġu ffaċċjati ċ-ċirkostanzi mhux previsti li jkunu jeħtieġu l-adattament ta’ kuntratt ta’ appalt matul il-mandat tagħha. 2) L-użu strateġiku tal-akkwist pubbliku bħala tweġiba għal sfidi ġodda Id-Direttiva proposta hi bbażata fuq approċċ ta’ awtorizzazzjoni li jipprovdi l-istrumenti meħtieġa lill-awtoritajiet kontraenti sabiex jikkontribwixxu għall-ilħuq tal-għanijiet strateġiċi tal-Ewropa 2020 billi jużaw il-kapaċità ta’ xiri tagħhom sabiex ikunu jistgħu jakkwistaw oġġetti u servizzi li jippromwovu l-innovazzjoni, jirrispettaw l-ambjent u li jiġġieldu t-tibdil fil-klima filwaqt li jtejbu l-impjieg, is-saħħa pubblika u l-kundizzjonijiet soċjali. Spejjeż tul iċ-ċiklu tal-ħajja: Il-proposta tagħti lix-xerrejja pubbliċi l-possibbiltà li jibbażaw id-deċiżjonijiet tal-għoti tagħhom fuq l-ispejjeż tul iċ-ċiklu tal-prodotti, is-servizzi jew ix-xogħlijiet li jkunu se jinxtraw. Iċ-ċiklu tal-ħajja jkopri l-istadji kollha tal-eżistenza ta’ prodott jew xogħlijiet jew għoti ta’ servizz, mill-akkwist tal-materja prima jew il-ġenerazzjoni ta’ riżorsi sar-rimi, it-tneħħija u l-finalizzazzjoni tagħhom. L-ispejjeż li għandhom jittieħdu in kunsiderazzjoni ma jinkludux biss l-ispejjeż monetarji diretti, iżda jinkludu wkoll l-ispejjeż ambjentali esterni jekk dawn ikunu jistgħu jiġu stmati fi flus u vverifikati. Fejn ġiet żviluppata metodoloġija tal-Unjoni Ewropea komuni għall-kalkolu tal-ispejjeż tul iċ-ċiklu tal-ħajja, l-awtoritajiet kontraenti għandhom jagħmlu użu minnha. Proċess ta’ produzzjoni: L-awtoritajiet kontraenti jistgħu jirreferu għall-fatturi kollha marbuta direttament mal-proċess ta’ produzzjoni fl-ispeċifikazzjonijiet tekniċi u fil-kriterji tal-għoti, sakemm jirreferu għal aspetti tal-proċess ta’ produzzjoni li huma marbuta mill-qrib mal-produzzjoni speċifika jew il-provvediment tal-oġġetti jew is-servizzi mixtrija. Dan jeskludi r-rekwiżiti li mhumiex relatati mal-proċess ta’ produzzjoni tal-prodotti, xogħlijiet jew servizzi koperti mill-akkwist, bħalma huma r-rekwiżiti ġenerali għar-responsabbiltà soċjali tal-intrapriżi li jkopru l-operazzjoni kollha tal-kuntrattur. Tikketti: L-awtoritajiet kontraenti jistgħu jeħtieġu illi x-xogħlijiet, il-provvisti jew is-servizzi jkollhom tikketti speċifiċi li jiċċertifikaw il-karatteristiċi ambjentali, soċjali jew karatteristiċi oħrajn, sakemm dawn ikunu jaċċettaw ukoll tikketti ekwivalenti. Dan japplika pereżempju għall-eko-tikketti jew t-tikketti Ewropej jew (multi)nazzjonali li jiċċertifikaw li prodott huwa ħieles mit-tħaddim tat-tfal. L-iskemi ta’ ċertifikazzjoni inkwistjoni għandhom jikkonċernaw il-karatteristiċi marbuta mas-suġġett tal-kuntratt u jkunu mfassla fuq il-bażi ta’ informazzjoni xjentifika, stabbiliti fi proċedura miftuħa u trasparenti u aċċessibbli għall-partijiet interessati kollha. Sanzjonijiet fuq ksur ta’ liġi soċjali, tax-xogħol jew ambjentali obbligatorja: Skont id-Direttiva proposta, l-awtorità kontraenti tista’ teskludi atturi ekonomiċi mill-proċedura, jekk din tidentifika ksur tal-obbligi stabbiliti mil-leġiżlazzjoni tal-Unjoni fil-qasam tal-liġi soċjali, tax-xogħol jew ambjentali jew ta’ dispożizzjonijiet tal-liġi internazzjonali tax-xogħol. Barra minn hekk, l-awtoritajiet kontraenti sejrin ikunu obbligati li jirrifjutaw l-offerti jekk ikunu stabbilixxew li dawn huma baxxi ħafna minħabba ksur tal-leġiżlazzjoni tal-Unjoni fil-qasam tal-liġi soċjali, tax-xogħol jew ambjentali. Servizzi soċjali: L-evalwazzjoni dwar l-impatt u l-effikaċja tal-leġiżlazzjoni tal-akkwist pubbliku tal-UE uriet li s-servizzi soċjali, tas-saħħa u tal-edukazzjoni għandhom karatteristiċi speċifiċi li ma jagħmluhomx xierqa għall-applikazzjoni tal-proċeduri regolari għall-għoti ta’ kuntratti tas-servizz pubbliku. Dawn is-servizzi normalment jingħataw f’kuntest speċifiku li jvarja ħafna bejn l-Istati Membri minħabba ċirkostanzi amministrattivi, organizzattivi u kulturali differenti. Min-natura tagħhom, is-servizzi għandhom biss dimensjoni transkonfinali limitata ħafna. Għaldaqstant, l-Istati Membri għandu jkollhom diskrezzjoni kbira biex jorganizzaw l-għażla ta’ fornituri tas-servizzi. Il-proposta tieħu kont ta’ dan billi tipprovdi reġim speċifiku għall-kuntratti pubbliċi għal dawn is-servizzi, b’limitu ogħla ta’ EUR 500 000 u timponi biss ir-rispett tal-prinċipji bażiċi ta’ trasparenza u trattament ugwali. Analiżi kwantitattiva tal-valuri tal-kuntratti għas-servizzi rilevanti mogħtija lill-atturi ekonomiċi minn barra l-pajjiż uriet li kuntratti taħt dan il-valur normalment ma jkollhom l-ebda interess transkonfinali. Innovazzjoni: Ir-riċerka u l-innovazzjoni għandhom rwol ċentrali fl-istrateġija Ewropa 2020 għal tkabbir intelliġenti, sostenibbli u inklużiv. Ix-xerrejja pubbliċi għandhom ikunu jistgħu jixtru prodotti u servizzi innovattivi li jippromwovu t-tkabbir futur u jtejbu l-effiċjenza u l-kwalità tas-servizzi pubbliċi. Il-proposta tipprovdi għal dan il-għan, is-sħubija tal-innovazzjoni, li tikkonsisti minn proċedura speċjali ġdida għall-iżvilupp u x-xiri sussegwenti ta’ prodotti, xogħlijiet u servizzi ġodda u innovattivi, sakemm dawn ikunu jistgħu jitwasslu fil-livelli ta’ prestazzjoni u l-ispejjeż miftehma. Barra minn hekk, il-proposta ttejjeb u tissimplifika l-proċedura ta’ djalogu kompetittiv u tiffaċilita l-akkwist transkonfinali konġunt, li huwa strument importanti għax-xiri innovattiv. 3) Aċċess aħjar tas-suq għall-SMEs u l-iStart-ups L-impriżi żgħar u ta’ daqs medju (SMEs) għandhom potenzjal enormi għall-ħolqien tax-xogħol, it-tkabbir u l-innovazzjoni. L-aċċess faċli għas-swieq ta’ akkwist jista’ jgħinhom jisfruttaw dan il-potenzjal filwaqt li jippermetti lill-awtoritajiet kontraenti jwessgħu l-bażi tal-fornituri tagħhom, b’effetti pożittivi tal-kompetizzjoni ogħla għall-kuntratti pubbliċi. Sabiex il-kuntratti pubbliċi isiru aċċessibbli kemm jista’ jkun għall-SMEs, fl-2008, il-Kummissjoni ppubblikat ‘Kodiċi Ewropew tal-Aħjar Prattiki għall-iffaċilitar tal-aċċess mill-SMEs għall-kuntratti tal-akkwist pubbliku’[7]. Il-proposta tibni fuq dan ix-xogħol u tipprovdi miżuri konkreti biex jitneħħew l-ostakli għall-aċċess tas-suq mill-SMEs. Simplifikazzjoni tal-obbligi ta’ informazzjoni: Is-simplifikazzjoni ġenerali tal-obbligi ta’ informazzjoni fil-proċeduri ta’ akkwist sejra tkun ta’ benefiċċju kbir għall-SMEs. Il-proposta tipprovdi għall-aċċettazzjoni obbligatorja tal-awtodikjarazzjonijiet bħala evidenza prima facie għall-finijiet ta’ għażla. Il-produzzjoni attwali ta’ evidenza dokumentarja se tkun iffaċilitata permezz ta’ dokument standardizzat, il-Passaport Ewropej tal-Akkwisti li huwa mezz ta’ prova għan-nuqqas ta’ raġunijiet ta’ esklużjoni. Diviżjoni f’lottijiet: L-awtoritajiet kontraenti se jkunu mistiedna jiddividu l-kuntratti pubbliċi — omoġenji jew eteroġenji — f’lottijiet biex dawn ikunu aktar aċċessibbli għall-SMEs. Jekk jiddeċiedu li ma jagħmlux dan, se jkunu obbligati jipprovdu spjegazzjoni speċifika. Limitazzjoni fuq ir-rekwiżiti għall-parteċipazzjoni: Sabiex jiġu evitati ostakli mhux ġustifikati fil-mod ta’ parteċipazzjoni mill-SMEs, id-Direttiva proposta tinkludi lista eżawrjenti ta’ kundizzjonijiet possibbli għall-parteċipazzjoni fil-proċeduri ta’ akkwist u tiddikjara b’mod espliċitu li l-kundizzjonijiet bħal dawn għandhom ikunu ristretti ‘għal dawk li huma xierqa sabiex jiġi żgurat li kandidat jew offerent jkollu l-... kapaċitajiet u ... abbiltajiet li jwettaq il-kuntratt li għandu jingħatalu’. Ir-rekwiżiti tad-dħul li huma ta’ spiss ostaklu formidabbli għall-aċċess mill-SMEs huma espliċitament limitati għal tliet darbiet il-valur stmat tal-kuntratt, ħlief f’każijiet ġustifikati kif xieraq. Fl-aħħar nett, kull kundizzjoni għall-parteċipazzjoni minn gruppi ta’ atturi ekonomiċi — strument ta’ rilevanza partikolari għall-SMEs — għandha tkun iġġustifikata minn raġunijiet oġġettivi u proporzjonati. Ħlas dirett ta’ sottokuntratturi: Barra minn hekk, Stat Membru jista’ jipprovdi li s-sottokuntratturi jistgħu jitolbu ħlas dirett mill-awtorità kontraenti tal-provvisti, ix-xogħlijiet u s-servizzi pprovduti lill-kuntrattur ewlieni fil-kuntest tal-eżekuzzjoni tal-kuntratt. Dan joffri lis-sottokuntratturi li huma ta’ spiss SMEs, mod effiċjenti biex jipproteġu l-interess tagħhom li jitħallsu. 4) Proċeduri sodi L-interessi finanzjarji involuti u l-interazzjoni mill-qrib bejn is-settur pubbliku u dak privat ipoġġu l-akkwist pubbliku f’żona ta’ riskju għal prattiċi kummerċjali mhux sodi bħall-kunflitti ta’ interess, il-favoritiżmu u l-korruzzjoni. Il-proposta ttejjeb s-salvagwardji eżistenti kontra dawn ir-riskji u tipprovdi protezzjoni addizzjonali. Kunflitti ta’ interess: Il-proposta fiha dispożizzjoni speċifika dwar il-kunflitti ta’ interess li tkopri sitwazzjonijiet ta’ kunflitt ta’ interess attwali, potenzjali jew perċepiti li jaffettwaw il-membri tal-persunal tal-awtorità kontraenti jew tal-fornituri ta’ servizzi ta’ akkwist li jintervjenu fil-proċedura u l-membri tal-amministrazzjoni tal-awtorità kontraenti li jistgħu jinfluwenzaw l-eżitu ta’ proċedura ta’ akkwist anki jekk dawn ma jkunux formalment involuti fiha. Aġir illeċitu: Il-proposta fiha dispożizzjoni speċifika kontra l-aġir illeċitu mill-kandidati u l-offerenti, bħalma huma tentattivi biex b’mod abbużiv jiġi influwenzat il-proċess tat-teħid ta’ deċiżjoni jew id-dħul fi ftehimiet ma’ parteċipanti oħra sabiex jiġi manipulat l-eżitu tal-proċedura, liema għandhom jiġu esklużi mill-proċedura. Attivitajiet illeċiti bħal dawn jiksru prinċipji bażiċi tal-Unjoni Ewropea u jistgħu jirriżultaw f’distorsjonijiet serji fil-kompetizzjoni. Vantaġġi inġusti: Il-konsultazzjonijiet tas-suq huma strument utli għall-awtoritajiet kontraenti biex jiksbu informazzjoni dwar l-istruttura u l-kapaċità ta’ suq filwaqt li fl-istess ħin jinfurmaw l-atturi tas-suq dwar ir-rekwiżiti u l-proġetti ta’ akkwist tax-xerrejja pubbliċi. Madankollu, il-kuntatti preliminari ma’ parteċipanti tas-suq ma għandhomx jirriżultaw f’vantaġġi inġusti u f’distorsjonijiet fil-kompetizzjonijiet. Għaldaqstant, il-proposta fiha dispożizzjoni speċifika dwar salvagwardji kontra l-preferenza mhux xierqa favur il-parteċipanti li taw pariri lill-awtorità kontraenti jew li kienu involuti fil-preparazzjoni tal-proċedura. 5) Governanza Korpi nazzjonali ta’ ħarsien ġenerali: L-evalwazzjoni uriet li mhux l-Istati Membri kollha qegħdin jissorveljaw b’mod konsistenti u sistematiku l-implimentazzjoni u l-funzjonament tar-regoli dwar l-akkwist pubbliku. Dan jikkomprometti l-applikazzjoni effiċjenti u uniformi tal-liġi tal-Unjoni Ewropea. Għaldaqstant, il-proposta tipprevedi li l-Istati Membri jaħtru awtorità nazzjonali waħda li tkun responsabbli għall-monitoraġġ, l-implimentazzjoni u l-kontroll tal-akkwist pubbliku. Korp wieħed biss b’kompiti komprensivi sejjer jiżgura ħarsa ġenerali tad-diffikultajiet ewlenin fl-implimentazzjoni u se jkun jista’ jissuġġerixxi rimedji xierqa għall-problemi aktar strutturali. Dan se jkun fil-pożizzjoni li jipprovdi rispons immedjat dwar il-funzjonament tal-politika u n-nuqqasijiet potenzjali fil-leġiżlazzjoni u l-prattika nazzjonali, u b’hekk jikkontribwixxi għall-identifikazzjoni rapida tas-soluzzjonijiet u t-titjib tal-proċeduri ta’ akkwist. Ċentri ta’ għarfien: F’ħafna każijiet, l-awtoritajiet kontraenti ma jkollhomx il-kompetenza interna biex jittrattaw proġetti ta’ akkwist kumplessi. Appoġġ professjonali xieraq u indipendenti mill-istrutturi amministrattivi jista’ jtejjeb b’mod konsiderevoli r-riżultati tal-akkwist billi jwessa’ l-bażi ta’ għarfien u l-professjonaliżmu tax-xerrejja pubbliċi u jipprovdi assistenza lin-negozji, speċjalment l-SMEs. Għaldaqstant, il-proposta tobbliga lill-Istati Membri sabiex jipprovdu strutturi ta’ appoġġ li joffru pariri legali u ekonomiċi, gwida, taħriġ u assistenza fit-tħejjija u t-twettiq tal-proċeduri ta’ akkwist. Fil-livell nazzjonali jeżistu diġà strutturi jew mekkaniżmi ta’ appoġġ, għalkemm dawn huma organizzati f’modi differenti ħafna u jkopru oqsma ta’ interess differenti għall-awtoritajiet kontraenti. Għaldaqstant, l-Istati Membri se jkunu jistgħu jużaw dawn il-mekkaniżmi, jibnu fuq l-għarfien espert tagħhom u jippromwovu s-servizzi tagħhom bħala strument xieraq u modern li kapaċi jipprovdi appoġġ xieraq għall-awtoritajiet kontraenti u l-atturi ekonomiċi. Sabiex tissaħħaħ il-ġlieda kontra l-korruzzjoni u l-favoritiżmu, l-awtoritajiet kontraenti se jkunu obbligati jitrażmettu t-test tal-kuntratti konklużi lil korp ta’ sorveljanza, li min-naħa tiegħu se jkun jista’ jiskrutinja dawn il-kuntratti għal tendenzi suspettużi u jagħti aċċess għal dawn id-dokumenti lill-persuni interessati sakemm l-interessi pubbliċi u privati leġittimi ma jkunux imxekkla. Madankollu, il-ħolqien ta’ piż amministrattiv sproporzjonat għandu jkun evitat; għaldaqstant, l-obbligu li jkun trażmess it-test sħiħ ta’ kuntratti konklużi għandu jibqa’ limitat għal kuntratti b’valur relattivament għoli. Il-limiti proposti jilħqu l-bilanċ ġust bejn iż-żieda tal-piż amministrattiv u l-iżgurar ta’ trasparenza ikbar b’limitu minimu ta’ EUR 1 000 000 għall provvisti u s-servizzi, u ta’ EUR 10 000 000, dan l-obbligu japplika għal 10 - 20 % tal-akkwist kollu ppubblikat f’Il-Ġurnal Uffiċjali. Mhuwiex previst li r-rekwiżiti li jirrigwardaw il-korpi ta’ ħarsien ġenerali u ċ-ċentri ta’ għarfien sejrin jiġġeneraw piż finanzjarju globali addizzjonali għall-Istati Membri. Jekk uħud mill-ispejjeż huma mistennija li jerġgħu jorganizzaw jew jipperfezzjonaw l-attivitajiet tal-mekkaniżmi u l-istrutturi eżistenti, dawn sejrin jiġu newtralizzati permezz ta’ tnaqqis tal-ispejjeż tal-litigazzjoni (kemm għall-awtoritajiet kontraenti kif ukoll għan-negozji), spejjeż relatati mad-dewmien fl-attribuzzjoni tal-kuntratti, minħabba l-applikazzjoni ħażina tar-regoli dwar l-akkwist pubbliku jew il-preparazzjoni ħażina tal-proċeduri ta’ akkwist, kif ukoll minħabba spejjeż relatati mal-fatt li l-pariri lill-awtoritajiet kontraenti bħalissa huma pprovduti b’mod frammentat u ineffiċjenti. Kooperazzjoni amministrattiva: Il-proposta tipprovdi wkoll għal kooperazzjoni effettiva li tippermetti lill-korpi ta’ sorveljanza nazzjonali biex jaqsmu informazzjoni u l-aħjar prattiki u biex jikkooperaw permezz tas-Sistema ta’ Informazzjoni tas-Suq Intern. (Internal Market Information (IMI)). Proposta għal DIRETTIVA TAL-PARLAMENT EWROPEW U TAL-KUNSILL dwar l-akkwist pubbliku (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1) l-Artikolu 62 u l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali[8], Wara li kkunsidraw l-opinjoni tal-Kumitat Ekonomiku u Soċjali Ewropew[9], Wara li kkunsidraw l-opinjoni tal-Kumitat tar-Reġjuni[10], Filwaqt li jaġixxu f’konformità mal-proċedura leġiżlattiva ordinarja, Billi: (1) L-għoti ta’ kuntratti pubbliċi minn jew f’isem l-awtoritajiet tal-Istati Membri għandu jkun konformi mal-prinċipji tat-Trattat dwar il-Funzjonament tal-Unjoni Ewropea, b’mod partikolari mal-moviment liberu tal-merkanzija, il-libertà tal-istabbiliment u l-libertà li jingħataw servizzi kif ukoll mal-prinċipji li jitnisslu minnhom, bħat-trattament ugwali, in-nondiskriminazzjoni, ir-rikonoxximent reċiproku, il-proporzjonalità u t-trasparenza. Madankollu, għal kuntratti pubbliċi li jaqbżu ċertu valur, għandhom jitfasslu dispożizzjonijiet li jikkoordinaw il-proċeduri ta’ akkwist nazzjonali sabiex jiġi żgurat li dawn il-prinċipji jingħataw effett prattiku u li l-akkwist pubbliku jkun miftuħ għall-kompetizzjoni. (2) L-akkwist pubbliku għandu rwol fl-istrateġija Ewropa 2020[11] bħala wieħed mill-istrumenti bbażati fuq is-suq li għandu jintuża sabiex jinkiseb tkabbir intelliġenti, sostenibbli u inklużiv filwaqt li jiġi żgurat l-aktar użu effiċjenti tal-fondi pubbliċi. Għal dak il-għan, ir-regoli attwali dwar l-akkwist pubbliku adottati skont id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, t-trasport u postali [l-posta][12] u d-Direttiva 2004/18/KE tal-Parlament Ewropew u tal-Kunsill tal-31ta' Marzu 2004 fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti[13] għal servizzi pubbliċi iridu jiġu reveduti u modernizzati sabiex titjieb l-effiċjenza tan-nefqa pubblika, billi tiġi faċilitata b’mod partikolari l-parteċipazzjoni ta’ impriżi żgħar u medji fl-akkwisti pubbliċi u sabiex ix-xerrejja jkunu jistgħu jagħmlu użu aħjar mill-akkwist pubbliku b’appoġġ għall-miri soċjetali komuni. Hemm bżonn li jiġu ċċarati ideat u kunċett bażiċi sabiex tiġi żgurata ċertezza legali aħjar u sabiex jiġu inkorporati ċerti aspetti relatati ta’ ġurisprudenza stabbilita tal-Qorti tal-Ġustizzja tal-Unjoni Ewropea. (3) Il-forom dejjem aktar diversi ta’ azzjoni pubblika jeħtieġu definizzjoni aktar ċara tal-kunċett ta’ akkwist innifsu. Ir-regoli tal-Unjoni dwar l-akkwisti pubbliċi mhumiex maħsuba li jkopru kull forma ta’ ħlas ta’ flus pubbliċi, iżda dawk biss immirati lejn l-akkwist ta’ xogħlijiet, provvisti jew servizzi bi ħlas. Il-kunċett ta’ akkwist għandu jiġi interpretat fis-sens wiesa’ tal-kisba tal-benefiċċji tax-xogħlijiet, il-provvisti jew is-servizzi inkwistjoni, li ma jeħtiġux neċessarjament trasferiment tas-sjieda lill-awtoritajiet kontraenti. Barra minn hekk, il-finanzjament sempliċi ta’ attività, li ta’ spiss hu marbut mal-obbligu tar-rimborż tal-ammonti li jkunu ngħataw meta dawn ma jintużawx għall-finijiet maħsuba, normalment ma jaqax taħt ir-regoli dwar l-akkwist pubbliku. (4) Barra minn hekk, inħolqot il-ħtieġa li jiġi ċċarat x’għandu jinftiehem bħala akkwist uniku, bl-effett li l-valur aggregat tal-kuntratti kollha konklużi għall-finijiet ta’ dan l-akkwist għandu jitqies fir-rigward tal-limiti stabbiliti ta’ din id-direttiva, filwaqt li l-akkwist għandu jiġi riklamat bħala entità sħiħa, possibbilment maqsum f’lottijiet. Il-kunċett ta’ akkwist uniku jinkludi l-provvisti, x-xogħlijiet u s-servizzi meħtieġa biex jitwettaq proġett partikolari, pereżempju proġett ta’ xogħlijiet jew ix-xogħlijiet, il-provvisti u/jew is-servizzi sħaħ. L-indikazzjonijiet għall-eżistenza ta’ proġett wieħed jistgħu pereżempju jikkonsistu fit-tfassil u l-ippjanar ġenerali minn qabel u l-ħolqien mill-awtorità kontraenti, il-fatt li l-elementi differenti mixtrija jaqdu funzjoni ekonomika u teknika waħda jew li jkunu loġikament marbutin ma’ xulxin u mwettqa f’perjodu qasir ta’ żmien. (5) Skont l-Artikolu 11 tat-Trattat dwar il-Funzjonament tal-Unjoni Ewropea, ir-rekwiżiti tal-protezzjoni ambjentali għandhom jiġu integrati fid-definizzjoni u l-implimentazzjoni tal-politika u l-attivitajiet tal-Unjoni, b’mod partikolari bil-għan li jiġi mħeġġeġ l-iżvilupp sostenibbli. Din id-Direttiva tiċċara kif l-awtoritajiet kontraenti jistgħu jikkontribwixxu għall-protezzjoni tal-ambjent u l-promozzjoni tal-iżvilupp sostenibbli, filwaqt li tiżgura li dawn ikunu jistgħu jiksbu l-aħjar valur għall-flus għall-kuntratti tagħhom. (6) Minkejja li ma jwasslux neċessarjament għal aġir korrott, il-kunflitti ta’ interess attwali, potenzjali jew perċeputi għandhom potenzjal għoli li jinfluwenzaw ħażin id-deċiżjonijiet dwar l-akkwist pubbliku bl-effett ta’ tgħawwiġ fil-kompetizzjoni u ta’ theddid fit-trattament ugwali tal-offerenti. Għaldaqstant, għandhom ikunu stabbiliti mekkaniżmi effettivi biex il-kunflitti ta’ interess jiġu pprevenuti, identifikati u rimedjati. (7) Aġir illegali mill-parteċipanti fi proċedura ta’ akkwist, bħal tentattivi li jinfluwenzaw b’mod mhux xieraq il-proċess tat-teħid ta’ deċiżjoni jew biex jidħlu fi ftehim ma’ kandidati oħra biex jimmanipulaw l-eżitu tal-proċedura, jistgħu jirriżultaw fi ksur tal-prinċipji bażiċi tal-liġi tal-Unjoni u f’tgħawwiġ serju fil-kompetizzjoni. Għaldaqstant, l-atturi ekonomiċi għandhom jintalbu jippreżentaw dikjarazzjoni fuq l-unur tagħhom li tistqarr li mhumiex involuti f’attivitajiet illeċiti bħal dawn u jiġu esklużi jekk din id-dikjarazzjoni tirriżulta falza. (8) Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-Ftehim milħuq fil-Laqgħa ta’ negozjati multilaterali fl-Urugwaj (1986-1994)[14] approvat b’mod partikolari l-Ftehim tal-Organizzazzjoni Dinjija tal-Kummerċ dwar l-Akkwist mill-Gvern, minn hawn ’il quddiem imsejjaħ il-“Ftehim”. L-għan tal-Ftehim huwa li jistabbilixxi qafas multilaterali ta’ drittijiet u dmirijiet ibbilanċjati marbuta mal-kuntratti pubbliċi bil-għan li tinkiseb il-liberalizzazzjoni u t-twessigħ tal-kummerċ dinji. Għal kuntratti koperti mill-Ftehim, kif ukoll permezz ta’ ftehimiet internazzjonali rilevanti oħrajn li l-Unjoni hija marbuta bihom, l-awtoritajiet kontraenti jissodisfaw l-obbligi skont dawn il-ftehimiet billi japplikaw din id-Direttiva għall-atturi ekonomiċi ta’ pajjiżi terzi li huma firmatarji tal-ftehimiet. (9) Il-Ftehim japplika għall-kuntratti li jaqbżu ċerti limiti, stipulati fil-Ftehim u mfissra bħala drittijiet speċjali ta’ prelevament. Il-limiti stabbiliti minn din id-Direttiva għandhom jiġu allinjati sabiex jiġi żgurat li dawn jikkorrispondu għall-ekwivalenti f’euro tal-livelli stabbiliti fil-Ftehim. Huwa meħtieġ ukoll li jsiru dispożizzjonijiet għal reviżjonijiet perjodiċi tal-livelli stabbiliti mfissra f’euro sabiex jiġu aġġustati, permezz ta’ operazzjoni purament matematiċi, għall-varjazzjonijiet possibbli fil-valur tal-euro fir-rigward tad-dritt speċjali ta’ prelevament. (10) Ir-riżultati tal-Evalwazzjoni dwar l-Impatt u l-Effikaċja tal-Leġiżlazzjoni tal-Akkwist Pubbliku tal-UE[15] urew li l-esklużjoni ta’ ċerti servizzi mill-applikazzjoni sħiħa tad-Direttiva għandha tiġi riveduta. Bħala riżultat, l-applikazzjoni sħiħa ta’ din id-Direttiva hija estiża għal numru ta’ servizzi (bħal servizzi tal-lukandi u legali, li t-tnejn urew perċentwal partikolarment għoli ta’ kummerċ transkonfinali). (11) Kategoriji oħrajn ta’ servizzi jibqgħu min-natura tagħhom ikollhom dimensjoni transkonfinali limitata, jiġifieri dawk li huma magħrufa bħala servizzi lill-persuna, bħal ċerti servizzi soċjali, tas-saħħa u edukattivi. Dawn is-servizzi jingħataw f’kuntest partikolari li jvarja ħafna fost l-Istati Membri, minħabba tradizzjonijiet kulturali differenti. Għaldaqstant, għandu jiġi stabbilit reġim speċifiku għall-kuntratti pubbliċi għal dawn is-servizzi, b’limitu ogħla ta’ EUR 500 000. Servizzi lill-persuna b'valuri inqas minn dan il-limitu minimu tipikament mhux se jkunu ta' interess għall-formituri minn Stati Membri oħra, sakemm ma jkunx hek’ indikazzjonijiet konkreti għal kuntrarju, bħall-finanzjament tal-Unjoni għal proġetti transkonfinali. Il-kuntratti għal servizzi lill-persuna li jaqbżu dan il-limitu għandhom ikunu soġġetti għal trasparenza fl-Unjoni kollha. Fid-dawl tal-importanza tal-kuntest kulturali u s-sensittività ta’ dawn is-servizzi, l-Istati Membri għandhom jingħataw diskrezzjoni wiesgħa sabiex jorganizzaw l-għażla tal-fornituri ta’ servizzi bil-mod li jidhrilhom li jkun l-iżjed xieraq. Ir-regoli ta’ din id-direttiva jqisu dak l-imperattiv, billi jimponu biss l-osservanza ta’ prinċipji bażiċi ta’ trasparenza u trattament ugwali u billi jiżguraw li l-awtoritajiet kontraenti jkunu jistgħu japplikaw kriterji ta’ kwalità speċifiċi għall-għażla tal-fornituri tas-servizz, bħall-kriterji stipulati fil-Qafas Ewropew volontarju għall-Kwalità għas-Servizzi Soċjali tal-Kumitat tal-Protezzjoni Soċjali tal-Unjoni Ewropea[16]. L-Istati Membri u/jew l-awtoritajiet pubbliċi jibqgħu liberi li jipprovdu dawn is-servizzi huma stess jew li jorganizzaw is-servizzi soċjali b’mod li ma jġibx miegħu l-konklużjoni tal-kuntratti pubbliċi, pereżempju permezz tal-finanzjament sempliċi ta’ servizzi bħal dawn jew bl-għoti ta’ liċenzji jew awtorizzazzjonijiet lill-atturi ekonomiċi kollha li jissodisfaw il-kundizzjonijiet stabbiliti minn qabel mill-awtorità kontraenti, mingħajr l-ebda limitu jew kwota, sakemm tali sistema tassigura riklamar suffiċjenti u tikkonforma mal-prinċipji ta’ trasparenza u nondiskriminazzjoni. (12) Kuntratti pubbliċi li huma mogħtija minn awtoritajiet kontraenti li joperaw fis-setturi tal-ilma, l-enerġija, it-trasport u s-servizzi postali u li jaqgħu taħt l-għan ta’ dawn l-attivitajiet huma koperti bid-Direttiva [...] tal-Parlament Ewropew u tal-Kunsill tal-[...] li tikkordina l-proċeduri ta’ akkwist tal-entitajiet li joperaw fis-setturi tal-ilma, l-enerġija, it-trasport u s-servizzi postali[17]. Kuntratti mogħtija minn awtoritajiet kontraenti fil-kuntest tal-operazzjoni tagħhom tas-servizzi ta’ trasport marittimu, kostali jew fuq ix-xmajjar jaqgħu taħt l-għan ta’ din id-Direttiva. (13) Din id-direttiva minħabba li hi indirizzata lill-Istati Membri, ma tapplikax għall-akkwisti mwettqa minn organizzazzjonijiet internazzjonali f’isimhom u b’responsabbiltà għalihom. Madankollu, jeħtieġ li jiġi ċċarat sa liema punt id-Direttiva għandha tiġi applikata għall-akkwisti regolati minn regoli internazzjonali speċifiċi. (14) Hemm inċertezza legali kbira dwar kemm il-kooperazzjoni bejn l-awtoritajiet pubbliċi għandha tiġi koperta mir-regoli dwar l-akkwist pubbliku. Il-ġurisprudenza rilevanti tal-Qorti tal-Ġustizzja tal-Unjoni Ewropea hija interpretata b’mod differenti bejn l-Istati Membri u anki bejn l-awtoritajiet kontraenti. Għaldaqstant huwa neċessarju li jiġi ċċarat f’liema każijiet, il-kuntratti konklużi bejn l-awtoritatijiet kontraenti mhumiex soġġetti għall-applikazzjoni tar-regoli dwar l-akkwist pubbliku. Din il-kjarifika għandha tkun iggwidata mill-prinċipji stabbiliti fil-ġurisprudenza rilevanti tal-Qorti tal-Ġustizzja. Is-sempliċi fatt li ż-żewġ partijiet fi ftehim huma awtoritajiet kontraenti huma stess, fih innifsu ma jeskludix l-applikazzjoni tar-regoli dwar l-akkwist. Madankollu, l-applikazzjoni tar-regoli tal-akkwist pubbliku ma għandhiex itellef il-libertà tal-awtoritajiet pubbliċi li jiddeċiedu kif jorganizzaw il-mod li bih iwettqu x-xogħlijiet ta’ servizz pubbliku tagħhom. Għaldaqstant, il-kuntratti mogħtija lill-entitajiet ikkontrollati jew il-kooperazzjoni għall-eżekuzzjoni konġunta tax-xogħlijiet ta’ servizz pubbliku tal-awtoritajiet kontraenti parteċipanti għandhom jiġu eżentati mill-applikazzjoni tar-regoli jekk il-kundizzjonijiet stabbiliti f’din id-direttiva jiġu sodisfatti. Din id-direttiva għandu jkollha l-għan li tiżgura li kull kooperazzjoni eżentata bejn l-awtoritajiet pubbliċi ma tikkawżax tgħawwiġ fil-kompetizzjoni fir-rigward tal-atturi ekonomiċi privati. Il-parteċipazzjoni ta’ awtorità kontraenti bħala offerent fi proċedura għall-għoti ta’ kuntratt ta’ appalt lanqas ma għandha tikkawża tgħawwiġ fil-kompetizzjoni. (15) Hemm bżonn kbir għal aktar flessibilità u b’mod partikolari għall-aċċess usa’ għall-proċedura ta’ akkwist li tipprovdi għan-negozjati, kif espliċitament previst fil-Ftehim, fejn in-negozjati jkunu permessi fil-proċeduri kollha. L-awtoritajiet kontraenti, sakemm ma jkunx ipprovdut mod ieħor mil-leġiżlazzjoni tal-Istat Membru kkonċernat, għandhom ikunu jistgħu jużaw il-proċedura ta’ kompetizzjoni permezz ta’ negozjar kif ipprovdut f’din id-Direttiva, f’diversi sitwazzjonijiet fejn proċeduri miftuħa jew ristretti mingħajr negozjati probabbilment ma jwasslux għal riżultati sodisfaċenti ta’ akkwist. Din il-proċedura għandha tkun akkumpanjata minn salvagwardji xierqa li jiżguraw l-osservanza tal-prinċipji ta’ trattament ugwali u trasparenza. Dan sejjer jagħti aktar flessibilità lill-awtoritajiet kontraenti fix-xiri ta’ xogħlijiet, provvisti u servizzi li huma adattati perfettament għall-ħtiġijiet speċifiċi tagħhom. Fl-istess ħin, dan għandu jżid il-kummerċ transkonfinali, hekk kif l-evalwazzjoni uriet li l-kuntratti mogħtija bi proċedura negozjata b’pubblikazzjoni minn qabel għandhom rata ta’ suċċess partikolarment għolja fl-offerti transkonfinali. (16) Għall-istess raġunijiet, l-awtoritajiet kontraenti għandhom ikunu liberi li jużaw id-djalogu kompetittiv. L-użu ta’ din il-proċedura żdied b’mod sinifikanti f’termini ta’ valuri tal-kuntratt matul l-aħħar snin. Hi uriet li tkun ta’ użu f’każijiet fejn l-awtoritajiet kontraenti ma jkunux jistgħu jiddefinixxu l-mezzi li jissodisfaw l-bżonnijiet tagħhom jew li jevalwaw x’jista’ joffri s-suq f’termini ta’ soluzzjonijiet tekniċi, finanzjarji jew legali. Din is-sitwazzjoni tista’ tinħoloq b’mod partikolari fil-każ ta’ proġetti innovattivi, l-implimentazzjoni ta’ proġetti infrastrutturali kbar fit-trasport integrat, netwerks kbar ta’ kompjuters jew proġetti li jinvolvu finanzjament kumpless u strutturat. (17) Ir-riċerka u l-innovazzjoni, inklużi l-eko-innovazzjoni u l-innovazzjoni soċjali, huma fost il-muturi ewlenin tat-tkabbir ġejjieni filwaqt li tqiegħdu fiċ-ċentru tal-istrateġija Ewropa 2020 għal tkabbir intelliġenti, sostenibbli u inklużiv. L-awtoritajiet pubbliċi għandhom jagħmlu l-aħjar użu strateġiku mill-akkwist pubbliku biex b’hekk jixprunaw l-innovazzjoni. Ix-xiri ta’ oġġetti u servizzi innovattivi għandu rwol ewlieni fit-titjib tal-effiċjenza u l-kwalità tas-servizzi pubbliċi filwaqt li jindirizza l-isfidi soċjetali ewlenin. Jikkontribwixxi għall-kisba tal-aħjar valur għall-flus pubbliċi kif ukoll għall-benefiċċji ekonomiċi, ambjentali u soċjali usa’ f’termini ta’ ħolqien ta’ ideat ġodda, u jsarrafhom fi prodotti u servizzi innovattivi u b’hekk jippromwovi t-tkabbir ekonomiku sostenibbli. Din id-direttiva għandha tikkontribwixxi biex tiffaċilita l-akkwist pubbliku ta’ innovazzjoni u tgħin lill-Istati Membri fl-ilħuq tal-miri tal-Unjoni tal-Innovazzjoni. Għaldaqstant, għandha tiġi pprovduta proċedura speċifika ta’ akkwist li tippermetti lill-awtoritajiet kontraenti jistabbilixxu sħubija tal-innovazzjoni fit-tul għall-iżvilupp u x-xiri sussegwenti ta’ prodotti, servizzi jew xogħlijiet ġodda u innovattivi, sakemm dawn ikunu jistgħu jitwasslu fil-livelli ta’ prestazzjoni u l-ispejjeż miftehma. Is-sħubija għandha tiġi strutturata b’tali mod li tkun tista’ tipprovdi l-‘forza tas-suq’ meħtieġa biex b’hekk tinċentiva l-iżvilupp ta’ soluzzjoni innovattiva mingħajr ma jingħalaq is-suq. (18) Minħabba l-effetti detrimentali fuq il-kompetizzjoni, il-proċeduri negozjati mingħajr pubblikazzjoni minn qabel ta’ avviż dwar kuntratt għandhom jintużaw biss f’ċirkostanzi eċċezzjonali ħafna. Din l-eċċezzjoni għandha tkun limitata għal każijiet fejn il-pubblikazzjoni ma tkunx possibbli, minħabba raġunijiet ta’ force majeure skont il-ġurisprudenza stabbilita tal-Qorti tal-Ġustizzja tal-Unjoni Ewropea, jew fejn ikun ċar mill-bidu nett li l-pubblikazzjoni mhux se toħloq aktar kompetizzjoni, b’mod speċjali minħabba li jkun hemm oġġettivament attur ekonomiku wieħed biss li jista’ jwettaq il-kuntratt. L-użu ta’ proċedura negozjata mhux ippubblikata jista’ jiġi ġġustifikat biss f’sitwazzjonijiet ta’ għan esklussiv, fejn is-sitwazzjoni ta’ esklussività ma tkunx inħolqot mill-awtorità kontraenti stess għall-għanijiet ta’ proċedura ta’ akkwist tal-futur, u fejn m’hemm l-ebda sostitut xieraq, li d-disponibilità tagħhom għandha tiġi evalwata fil-fond. (19) Il-mezzi elettroniċi ta’ informazzjoni u komunikazzjoni jistgħu jissimplifikaw il-pubblikazzjoni tal-kuntratti u jżidu l-effiċjenza u t-trasparenza tal-proċessi ta’ akkwist. Dawn għandhom isiru l-mezz standard ta’ komunikazzjoni u skambju ta’ informazzjoni fil-proċeduri ta’ akkwist. L-użu tal-mezzi elettroniċi jista’ jwassal ukoll għal inqas ħela ta’ ħin. Bħala riżultat, għandha ssir dispożizzjoni għat-tnaqqis tal-perjodi minimi fejn jintużaw il-mezzi elettroniċi, soġġett, madankollu, għall-kundizzjoni li jkunu kompatibbli mal-mod speċifiku ta’ trażmissjoni previst mil-livell tal-Unjoni. Barra minn hekk, il-mezzi elettroniċi tal-informazzjoni u l-komunikazzjoni inklużi funzjonalijiet adegwati jistgħu jippermettu lill-awtoritajiet kontraenti biex jipprevjenu, jidentifikaw u jikkoreġu żbalji li jseħħu matul il-proċeduri ta’ akkwist. (20) Madwar is-swieq Ewropej tax-xiri pubbliku qed tinbet tendenza qawwija lejn l-aggregazzjoni tad-domanda mix-xerrejja pubbliċi, bil-ħsieb li jinkisbu ekonomiji ta’ skala, inklużi prezzijiet aktar baxxi u spejjeż ta’ tranżazzjoni, u għat-titjib u l-professjonalizzazzjoni tal-ġestjoni tal-akkwisti. Dan jista’ jintlaħaq permezz tal-konċentrazzjoni tax-xiri skont in-numru ta’ awtoritajiet kontraenti involuti, jew il-volum u l-valur matul iż-żmien. Madankollu, l-aggregazzjoni u ċ-ċentralizzazzjoni tax-xiri għandhom jiġu sorveljati b’attenzjoni sabiex tiġi evitata konċentrazzjoni eċċessiva tal-kapaċita tal-akkwist u l-kollużjoni, u biex jiġu ppreservati t-trasparenza u l-kompetizzjoni, kif ukoll l-opportunitajiet ta’ aċċess għas-swieq tal-impriżi żgħar u medji. (21) L-istrument tal-ftehimiet qafas intuża ħafna u huwa kkunsidrat bħala teknika ta’ akkwist effiċjenti madwar l-Ewropa kollha. Għaldaqstant għandu jinżamm prattikament kif inhu. Madankollu, ċertu kunċetti jeħtieġ li jkunu kkjarifikati, b’mod artikolari l-kundizzjonijiet għall-użu ta’ ftehim qafas mill-awtoritajiet kontraenti li huma stess mhumiex parti mill-ftehim. (22) Fid-dawl tal-esperjenza miksuba, jeħtieġ ukoll li jiġu aġġustati r-regoli li jirregolaw is-sistemi dinamiċi ta’ xiri biex b’hekk l-awtoritajiet kontraenti jieħdu vantaġġ sħiħ mill-possibbiltajiet li joffri dan l-istrument. Jeħtieġ li s-sistemi jiġu ssimplifikati, b’mod partikolari billi jitħaddmu fil-forma ta’ proċedura ristretta, biex b’hekk jeliminaw il-bżonn għall-offerti indikattivi, li ġew identifikati bħala wieħed mill-piżijiet ewlenin assoċjati ma’ dawn is-sistemi. Għalhekk, kull attur ekonomiku li jissottometti talba għall-parteċipazzjoni u jissodisfa l-kriterji ta’ għażla għandu jitħalla jieħu sehem fil-proċeduri ta’ akkwist li jitwettqu permezz tas-sistemi dinamiċi ta’ xiri. Din it-teknika ta’ xiri tippermetti lill-awtorità kontraenti jkollha firxa partikolarment wiesgħa ta’ offerti u b’hekk tiżgura l-aqwa użu tal-fondi pubbliċi permezz ta’ kompetizzjoni wiesgħa. (23) Barra minn hekk, qegħdin jiġu żviluppati kontinwament tekniki ġodda ta’ xiri elettroniku, bħalma huma l-katalgi elettroniċi. Dawn it-tipi ta’ tekniki jgħinu fit-tkabbir tal-kompetizzjoni u jtejbu x-xiri pubbliku, b’mod partikolari f’dak li għandu x’jaqsam ma’ nuqqas ta’ telf ta’ ħin u flus. Madankollu, għandhom jiġu stabbiliti ċerti regoli biex jiġi żgurat li l-użu tal-metodi l-ġodda jkun konformi mar-regoli ta’ din id-Direttiva u l-prinċipji ta’ trattament ugwali, nondiskriminazzjoni u trasparenza. L-awtoritajiet kontraenti għandhom jitħallew jiġġeneraw offerti fir-rigward ta’ xiri speċifiku fuq il-bażi tal-katalgi elettroniċi li ġew trażmessi qabel, b’mod partikolari, fejn il-kompetizzjoni tkun reġgħet infetħet skont ftehim qafas jew fejn tkun qed tintuża sistema dinamika ta’ xiri u fejn ikunu offruti garanziji suffiċjenti fir-rigward tal-assigurazzjoni tat-traċċabbiltà, it-trattament ugwali u l-prevedibbiltà. F’konformità mar-rekwiżiti tar-regoli għall-mezzi elettroniċi ta’ komunikazzjoni, l-awtoritajiet kontraenti għandhom jevitaw ostakli mhux iġġustifikati għall-aċċess tal-atturi ekonomiċi għall-proċeduri ta’ akkwist li fihom l-offerti għandhom ikunu ppreżentati fil-forma ta’ katalgi elettroniċi u li jiggarantixxu l-konformità mal-prinċipji ġenerali ta’ nondiskriminazzjoni u trattament ugwali. (24) It-tekniki ta’ xiri ċentralizzat qed jintużaw dejjem aktar fil-biċċa l-kbira tal-Istati Membri. Il-korpi ta’ xiri ċentrali huma responsabbli mit-twettiq tal-akkwisti jew l-għoti ta’ kuntratti pubbliċi/ftehimiet qafas għal awtoritajiet kontraenti oħrajn. Fid-dawl tal-volumi kbar mixtrija, dawn it-tipi ta’ tekniki jgħinu biex iżidu l-kompetizzjoni u jipprofessjonalizzaw l-akkwist pubbliku. Għaldaqstant, għandha ssir dispożizzjoni għad-definizzjoni tal-Unjoni dwar il-korpi ta’ xiri ċentrali ddedikati lill-awtoritajiet kontraenti, mingħajr ma din tipprevjeni l-kontinwazzjoni ta’ xiri komuni li hu inqas istituzzjonalizzat u sistematiku jew il-prattika stabbilita li jsir rikors għall-fornituri ta’ servizzi li jippreparaw u jmexxu l-proċeduri ta’ akkwist f’isem u akkont ta’ awtorità kontraenti. Għandhom jiġu stabbiliti wkoll regoli għall-allokazzjoni tar-responsabbiltà għall-osservanza tal-obbligi skont din id-Direttiva, anki fil-każ ta’ rimedji, fost il-korp ta’ xiri ċentrali u l-awtoritajiet kontraenti li jixtru minn jew permezz tal-korp ċentrali ta’ xiri. Meta din tal-aħħar tkun responsabbli biss għat-twettiq tal-proċeduri ta’ akkwist, din għandha wkoll tkun unikament u direttament responsabbli għal-legalità tal-proċeduri. Meta awtorità kontraenti tmexxi ċerti partijiet tal-proċedura, pereżempju l-ftuħ mill-ġdid tal-kompetizzjoni taħt ftehim qafas jew l-għoti ta’ kuntratti individwali bbażati fuq sistema dinamika ta’ xiri, hija għandha tibqa’ responsabbli għall-istadji li tmexxi. (25) Mezzi elettroniċi ta’ komunikazzjoni huma partikolarment xierqa biex jappoġġjaw prattiki u għodod ta’ xiri ċentralizzat minħabba li joffru l-possibbiltà ta’ użu mill-ġdid u pproċessar awtomatiku tad-dejta u ta’ tnaqqis fl-ispejjeż relatati mal-informazzjoni u t-transazzjonijiet. Għaldaqstant, bħala l-ewwel pass, l-użu ta’ mezzi elettroniċi ta’ komunikazzjoni bħal dawn għandu jsir obbligatorju għall-korpi ta’ xiri ċentrali, filwaqt li għandhom jiġu ffaċilitati wkoll il-prattiki konverġenti madwar l-Unjoni. Dan għandu jiġi segwit minn obbligu ġenerali li jintużaw mezzi elettroniċi ta’ komunikazzjoni fil-proċeduri ta’ akkwist kollha wara perjodu tranżitorju ta’ sentejn. (26) Attwalment, l-għoti konġunt ta’ kuntratti pubbliċi mill-awtoritajiet kontraenti ta’ Stati Membri differenti qed jiffaċċja diffikultajiet legali speċifiċi, b’mod speċjali f’dak li għandu x’jaqsam mal-kunflitti tal-liġijiet nazzjonali. Minkejja l-fatt li d-Direttiva 2004/18/KE tippermetti b’mod impliċitu l-akkwist pubbliku konġunt transkonfinali, fil-prattika, diversi sistemi legali nazzjonali b’mod espliċitu jew impliċitu għamlu l-akkwist konġunt transkonfinali legalment inċert jew impossibbli. L-awtoritajiet kontraenti mill-Istati Membri differenti jistgħu jkunu interessati li jikkooperaw u li jagħtu kuntratti pubbliċi b’mod konġunt, sabiex jiksbu l-akbar benefiċċju mill-potenzjal tas-suq intern f’termini ta’ ekonomiji ta’ skala u ta’ qsim tar-riskji u l-benefiċċji, b’mod speċjali fi proġetti innovattivi li jinvolvu ammont akbar ta’ riskju milli tista’ tiflaħ b’mod raġonevoli awtorità kontraenti waħda. Għaldaqstant, għandhom jiġu stabbiliti regoli ġodda dwar il-kuntratti konġunti transkonfinali li jagħżlu l-liġi applikabbli sabiex tiġi ffaċilitata l-kooperazzjoni bejn l-awtoritajiet kontraenti fis-Suq Uniku. Barra minn hekk, l-awtoritajiet kontraenti minn Stati Membri differenti jistgħu jwaqqfu korpi legali konġunti stabbiliti skont il-liġi nazzjonali jew tal-Unjoni. Għandhom ikunu stabbiliti regoli speċifiċi għal din il-forma ta’ akkwist konġunt. (27) L-ispeċifikazzjonijiet tekniċi maħruġa mix-xerrejja pubbliċi għandhom jippermettu li l-akkwist pubbliku jinfetaħ għall-kompetizzjoni. Għal dak il-għan, għandu jkun possibbli li jintefgħu offerti li jirriflettu d-diversità ta’ soluzzjonijiet tekniċi biex b’hekk jinkiseb livell suffiċjenti ta’ kompetizzjoni. Konsegwentement, l-ispeċifikazzjonijiet tekniċi għandhom jiġu abbozzati b’tali mod li jiġi evitat tnaqqis b’mod artifiċjali fil-kompetizzjoni, permezz ta’ rekwiżiti li jiffavorixxu lil attur ekonomiku speċifiku, billi jirriflettu l-karatteristiċi ewlenin tal-provvisti, servizzi jew xogħlijiet li huma normalment offruti minn dak l-attur ekonomiku. It-tfassil tal-ispeċifikazzjonijiet tekniċi f’termini ta’ rekwiżiti ta’ prestazzjoni u funzjonali ġeneralment jippermetti li dan l-għan jintlaħaq bl-aħjar mod possibbli u jiffavorixxi l-innovazzjoni. Fejn issir referenza għal standard Ewropew jew, fin-nuqqas tiegħu, għal standard nazzjonali, l-awtoritajiet kontraenti għandhom jikkunsidraw l-offerti bbażati fuq arranġamenti ekwivalenti. Sabiex juru ekwivalenza, l-offerenti jistgħu jiġu obbligati li jipprovdu evidenza vverifikata minn parti terza; madankollu, għandhom ikunu permessi wkoll mezzi xierqa oħra ta’ prova bħal, dossier tekniku tal-manifattur meta l-attur ekonomiku kkonċernat ma jkollux aċċess għal dawn iċ-ċertifikati jew rapporti tat-testijiet, jew ma jkollu l-ebda possibbiltà li jiksibhom fil-limiti ta’ żmien rilevanti. (28) L-awtoritajiet kontraenti li jixtiequ jixtru xogħlijiet, provvisti jew servizzi b’karatteristiċi ambjentali, soċjali jew karatteristiċi oħrajn għandhom ikunu jistgħu jirreferu għal tikketti partikolari, bħall-Eko-tikketta Ewropea, l-eko-tikketti (multi-) nazzjonali jew kull tikketta oħra, sakemm il-ħtiġijiet għat-tikketta jkunu marbuta mas-suġġett tal-kuntratt, bħalma huma d-deskrizzjoni tal-prodott u l-preżentazzjoni tiegħu, inklużi r-rekwiżiti għall-imballaġ. Barra minn hekk huwa essenzjali li dawn ir-rekwiżiti jitfassla u jiġu adottati fuq il-bażi ta’ kriterji verifikabbli oġġettivament, permezz ta’ proċedura li jistgħu jipparteċipaw fiha l-partijiet interessati, bħal korpi governattivi, konsumaturi, manifatturi, distributuri u organizzazzjonijiet ambjentali, filwaqt li t-tikketta tkun aċċessibbli u disponibbli għall-partijiet interessati kollha. (29) Għal kull akkwist maħsub biex jintuża minn persuni, sew jekk pubbliku ġenerali jew persunal tal-awtorità kontraenti, jeħtieġ li l-awtoritajiet kontraenti jistabbilixxu speċifikazzjonijiet tekniċi sabiex iqisu l-kriterji ta’ aċċessibilità għall-persuni b’diżabilità jew id-disinn għall-utenti kollha, ħlief f’każijiet iġġustifikati kif jixraq. (30) Sabiex jitrawwem l-involviment tal-SMEs fis-suq tal-akkwist pubbliku, l-awtoritajiet kontraenti għandhom ikunu mħeġġa jiddividu l-kuntratti f’lottijiet u jkunu obbligati jispjegaw għalfejn ma jkunux għamlu dan. Meta l-kuntratti jinqasmu f’lottijiet, l-awtoritajiet kontraenti jistgħu, pereżempju sabiex jippreservaw il-kompetizzjoni jew jiżguraw is-sigurtà tal-provvista, jillimitaw l-għadd ta’ lottijiet li jista’ jressaq offerta għalihom l-attur ekonomiku; jistgħu jillimitaw ukoll in-numru ta’ lottijiet li jistgħu jiġu aġġudikati lil xi offerent partikolari. (31) Ir-rekwiżiti li huma eżiġenti żżejjed f’dak li għandu x’jaqsam mal-kapaċità ekonomika u finanzjarja, ta’ spiss jikkostitwixxu ostaklu mhux ġustifikat għall-involviment tal-SMEs fl-akkwist pubbliku. Għaldaqstant, l-awtoritajiet kontraenti ma għandhomx jitħallew jeżiġu li atturi ekonomiċi jkollhom valur tad-dħul minimu li jkun aktar minn tliet darbiet il-valur stmat tal-kuntratt. Madankollu, f’ċirkostanzi ġġustifikati kif jixraq, jistgħu jiġu applikati rekwiżiti ogħla. Ċirkostanzi bħal dawn jistgħu jirrelataw mar-riskji kbar marbuta mat-twettiq tal-kuntratt jew mal-fatt li t-twettiq korrett u f’waqtu tiegħu huwa kruċjali, pereżempju għax ikun jikkostitwixxi preliminari meħtieġa għat-twettiq ta’ kuntratti oħra. (32) Ħafna mill-atturi ekonomiċi, u b’mod speċjali SMEs, iqisu l-piżijiet amministrattivi li jinħolqu mill-ħtieġa li jiġu prodotti numru sostanzjali ta’ ċertifikati jew dokumenti oħra relatati mal-kriterji ta’ esklużjoni u għażla, bħala ostaklu kbir għall-parteċipazzjoni tagħhom fl-akkwist pubbliku. Il-limitazzjoni ta’ dawn ir-rekwiżiti, pereżempju permezz ta’ awtodikjarazzjonijiet, tista’ twassal għal simplifikazzjoni konsiderevoli li minnha jibbenefikaw kemm l-awtoritajiet kontraenti kif ukoll l-atturi ekonomiċi. L-offerent li lilu ġie deċiż li jingħata l-kuntratt għandu, madanakollu jintalab jipprovdi l-evidenza rilevanti u l-awtoritajiet kontraenti ma għandhomx jikkonkludu kuntratti mal-offerenti li mhumiex kaaċi jagħmlu dan. Simlifikazzjoni ulterjuri tista’ tinkiseb permezz ta’ dokumenti standardizzati bħall-Passaport ta’ Akkwist Ewropew, li għandu jkun rikonoxxut mill-awtoritajiet kontraenti kollha u promoss ħafna fost l-atturi ekonomiċi, b’mod partikolari l-SMEs, li għandu jitnaqqsilhom b’mod sostanzjali l-piż amministrattiv. (33) Il-Kummissjoni tipprovdi u tamministra sistema elettronika — e-Certis, li tiġi aġġornata u verifikata fuq bażi volontarja mill-awtoritajiet nazzjonali. L-għan tal-e-Certis huwa li tiffaċilita l-iskambju ta’ ċertifikati u ta’ evidenza dokumentata oħra li ta’ spiss ikunu meħtieġa mill-awtoritajiet kontraenti. L-esperjenza li nkisbet s’issa tindika li l-aġġornament u l-verifika volontarji mhumiex suffiċjenti biex jiżguraw li l-e-Certis tagħti l-potenzjal sħiħ tagħha għas-simplifikazzjoni u l-iffaċilitar tal-iskambji dokumentati b’mod partikolari għall-benefiċċju tal-impriżi żgħar u medji. Għaldaqstant il-manutenzjoni għandha tkun obbligatorja mill-ewwel; ir-rikors għall-e-Certis se jsir obbligatorju fi stadju iktar tard. (34) Il-kuntratti pubbliċi ma għandhomx jingħataw lill-atturi ekonomiċi li jkunu pparteċipaw f’organizzazzjoni kriminali jew li jkunu nstabu ħatja ta’ korruzzjoni, frodi għad-detriment tal-interessi finanzjarji tal-Unjoni jew ħasil tal-flus. In-nuqqas ta’ ħlas ta’ taxxi jew ta’ kontribuzzjonijiet tas-sigurtà soċjali għandu jiġi sanzjonat ukoll b’esklużjoni mandatorja fil-livell tal-Unjoni. Barra minn hekk, l-awtoritajiet kontraenti għandha tingħatalhom il-possibbiltà li jeskludu kandidati jew offerenti minħabba ksur ta’ obbligi soċjali jew ambjentali, inklużi regoli dwar l-aċċessibbiltà għal persuni b’diżabilità jew forom oħra ta’ kondotta professjonali skorretta serjament, bħal ksur ta’ regoli tal-kompetizzjoni jew ta’ drittijiet ta’ proprjetà intellettwali. (35) Madankollu, trid tingħata xi ftit konċessjoni għall-possibbiltà li l-atturi ekonomiċi jadottaw miżuri ta’ konformità li għandhom l-għan li jirrimedjaw għall-konsegwenzi ta’ kwalunkwe reat kriminali jew kondotta ħażina u li jimpedixxu b’mod effettiv milli jkun hemm iżjed okkorrenzi tal-imġiba ħażina. Dawn il-miżuri jistgħu jikkonsistu b’mod partikolari f’miżuri tal-persunal u l-organizzazzjoni bħal qtugħ tar-rabtiet kollha ma’ persuni jew organizzazzjonijiet involuti fl-imġiba ħażina, miżuri xierqa ta’ riorganizzazzjoni tal-persunal, l-implimentazzjoni ta’ sistemi ta’ rapportar u kontroll, il-ħolqien ta’ struttura ta’ verifika interna għall-monitoraġġ tal-konformità u l-adozzjoni ta’ regoli interni dwar ir-responsabbiltà u l-kumpens. Fejn tali miżuri joffru garanziji suffiċjenti, l-attur ekonomiku inkwistjoni ma għandux jibqa’ jiġi eskluż minħabba dawn ir-raġunijiet. L-atturi ekonomiċi għandu jkollhom il-possibbiltà li jitolbu lill-awtoritajiet kontraenti sabiex jeżaminaw il-miżuri ta’ konformità li ttieħdu bil-ħsieb li jiġu ammessi għall-proċedura ta’ akkwist. (36) L-awtoritajiet kontraenti jistgħu jeħtieġu li l-miżuri jew l-iskemi ta’ ġestjoni ambjentali jiġu applikati matul it-twettiq ta’ kuntratt ta’ appalt. L-iskemi ta’ ġestjoni ambjentali, sew jekk huma rreġistrati kif ukoll jekk le taħt l-istrumenti tal-Unjoni bħar-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS)[18], jistgħu juru li l-attur ekonomiku għandu l-kapaċità teknika li jwettaq il-kuntratt. Deskrizzjoni tal-miżuri implimentati mill-attur ekonomiku biex jiġi żgurat l-istess livell ta’ protezzjoni ambjentali għandha tiġi aċċettata bħala alternattiva għall-iskemi ta’ reġistrazzjoni ta’ ġestjoni ambjentali bħala forma ta’ evidenza, meta l-attur ekonomiku kkonċernat ma jkollux aċċess għal skemi ta’ reġistrazzjoni ta’ ġestjoni ambjentali jew l-ebda possibbiltà li jiksbihom fil-limiti ta’ żmien rilevanti. (37) lI-kuntratti għandhom jingħataw fuq il-bażi ta’ kriterji oġġettivi li jiżguraw il-konformità mal-prinċipji ta’ trasparenza, nondiskriminazzjoni u trattament ugwali. Dawn il-kriterji għandhom jiggarantixxu li l-offerti huma vvalutati f’kundizzjonijiet ta’ kompetizzjoni effettiva, anke meta l-awtoritajiet kontraenti jirrikjedu xogħlijiet, provvisti u servizzi ta’ kwalità għolja li huma l-iktar adattati għall-bżonnijiet tagħhom, pereżempju meta l-kriterji tal-għoti magħżula jinkludu fatturi marbuta mal-proċess ta’ produzzjoni. Bħala riżultat, l-awtoritajiet kontraenti għandhom ikunu jistgħu jadottaw bħala kriterji tal-għoti jew ‘l-iktar offerta ekonomikament vantaġġuża’ jew ‘l-irħas waħda’, b’kunsiderazzjoni li fil-każ tal-aħħar, huma liberi li jistabbilixxu standards ta’ kwalità adegwati billi jużaw speċifikazzjonijiet tekniċi jew kundizzjonijiet għat-twettiq tal-kuntratt. (38) Meta l-awtoritajiet kontraenti jagħżlu li jagħtu kuntratt lill-offerta l-aktar ekonomikament vantaġġjuża, dawn għandhom jiddeterminaw il-kriterji ta’ għoti fuq il-bażi li bihom se jivvalutaw l-offerti sabiex jiġi identifikat liema waħda toffri l-aħjar valur għall-flus. L-għażla ta’ dawn il-kriterji tiddependi fuq is-suġġett tal-kuntratt billi dawn għandhom jippermettu l-evalwazzjoni tal-livell ta’ prestazzjoni proposta minn kull offerta fid-dawl tas-suġġett tal-kuntratt, kif definit fl-ispeċifikazzjonijiet tekniċi, u l-valur għall-flus ta’ kull offerta li għandha titkejjel. Barra minn hekk, il-kriterji tal-għoti magħżula ma għandhomx jikkonferixxu liberta’ tal-għażla mhix ristretta fuq l-awtorità kontraenti u għandhom jiżguraw il-possibbiltà ta’ kompetizzjoni effettiva u jkunu akkumpanjati minn rekwiżiti li jippermettu li l-informazzjoni pprovduta mill-offerenti tkun ivverifikata b’mod effikaċi. (39) Huwa tal-akbar importanza li jiġi sfruttat il-potenzjal tal-akkwist pubbliku sabiex jintlaħqu l-għanijiet tal-Istrateġija Ewropa 2020 għal tkabbir sostenibbli. Fl-isfond tad-differenzi importanti bejn is-setturi individwali u s-swieq, ma jkunx xieraq madankoll li jkunu stabbiliti rekwiżiti obbligatorji għal akkwist ambjentali, soċjali u innovattiv. Il-leġiżlatur tal-Unjoni stabbilixxa diġà rekwiżiti tal-akkwist obbligatorji għall-ilħuq tal-għanijiet speċifiċi fis-setturi tal-vetturi ta’ trasport fuq it-triq (id-Direttiva 2009/33/KE tal-Parlament Ewropew u tal-Kunsill tat-23 ta’ April 2009 dwar il-promozzjoni ta’ vetturi ta’ trasport fuq it-triq nodfa[19] u effiċjenti fl-użu tal-enerġija) u t-tagħmir tal-uffiċċju (ir-Regolament (KE) Nru 106/2008 tal-Parlament Ewropew u tal-Kunsill tal-15 ta’ Jannar 2008 dwar programm Komunitarju ta’ tikkettar dwar l-effiċjenza enerġetika tat-tagħmir tal-uffiċċju)[20]. Barra minn hekk, id-definizzjoni ta’ metodoloġiji komuni għall-ispejjeż taċ-ċiklu tal-ħajja avvanzat b’mod sinifikanti. Għaldaqstant jidher xieraq li nkomplu fuq dak il-perkors u nħallu l-leġiżlazzjoni speċifika għas-settur biex tistabbilixxi objettivi obbligatorji u miri fir-rigward ta’ politiki partikolari u kundizzjonijiet prevalenti fis-settur rilevanti u li nippromwovu l-iżvilupp u l-użu ta’ approċċi Ewropej għall-ispiża taċ-ċiklu tal-ħajja bħala sostenn ulterjuri għall-użu tal-akkwist pubbliku b’appoġġ għat-tkabbir sostenibbli. (40) Dawn il-miżuri speċifiċi għas-settur għandhom jiġu kkumplimentati minn adattament tad-Direttivi dwar l-akkwisti pubbliċi li għandhom jagħtu s-setgħa lill-awtoritajiet kontraenti sabiex isegwu l-għanijiet tal-Istrateġija Ewropa 2020 fl-istrateġiji tax-xiri tagħhom. Għaldaqstant, għandu jiġi ċċarat li l-awtoritajiet kontraenti jistgħu jagħżlu l-aktar offerta ekonomikament vantaġġuża u l-aktar spiża baxxa, permezz tal-approċċ tal-ispejjeż tul iċ-ċiklu tal-ħajja sakemm il-metodoloġija li se tintuża hija stabbilita b'mod oġġettiv u mhux diskriminatorju u hija aċċessibbli għall-partijiet interessati kollha. Il-kunċett ta’ spejjeż tul iċ-ċiklu tal-ħajja jinkludi l-ispejjeż kollha matul iċ-ċiklu tal-ħajja ta’ xogħlijiet, provvisti jew servizzi, kemm l-ispejjeż interni tagħhom (bħal spejjeż relatati mal-iżvilupp, il-produzzjoni, l-użu, il-manutenzjoni u r-rimi ma’ tmiem iċ-ċiklu) kif ukoll l-ispejjeż esterni tagħhom, sakemm dawn jistgħu jiġu mmonitorjati u stmati fi flus. Għandhom jiġu żviluppati metodoloġiji komuni fil-livell tal-Unjoni għall-kalkolu tal-ispejjeż matul iċ-ċiklu tal-ħajja għall-kategoriji speċifiċi ta’ provvisti jew servizzi; kull meta tiġi żviluppata din il-metodoloġija, l-użu tagħha għandu jsir obbligatorju. (41) Barra minn hekk, fl-ispeċifikazzjonijiet tekniċi u l-kriterji tal-għoti, l-awtoritajiet kontraenti għandhom jitħallew jirreferu għal proċess ta’ produzzjoni speċifiku, mod speċifiku ta’ provvista ta’ servizzi, jew proċess speċifiku għal kull stadju ieħor matul iċ-ċiklu tal-ħajja ta’ prodott jew servizz, sakemm dawn ikunu marbuta mas-suġġett tal-kuntratt pubbliku. Sabiex il-kunsiderazzjonijiet soċjali jkunu integrati aħjar fl-akkwist pubbliku, ix-xerrejja jistgħu jkunu jistgħu wkoll jinkludu, fil-kriterju tal-għoti tal-iktar offerta ekonomikament vantaġġuża, karatteristiċi relatati mal-kundizzjonijiet ta’ impjieg tal-persuni li jipparteċipaw direttament fil-proċess ta’ produzzjoni jew il-provvediment inkwistjoni. Dawk il-karatteristiċi jistgħu jikkonċernaw biss il-protezzjoni tas-saħħa tal-persunal involut fil-proċess tal-produzzjoni jew l-iffaċilitar tal-integrazzjooni soċjali ta’ persuni żvantaġġati jew membri ta’ grupi vulnerabbbli fost il-persuni assenjati biex iwettqu l-kuntratt, inkluża l-aċċessibbiltà għall-persuni b’diżabbiltajiet. Kull kriterju tal-għoti li jinkludi dawk il-karatteristiċi għandu ,fi kwalunkwe każ, jibqa’ limitat għal dawk il-karatteristiċi li għandhom konsegwenzi immedjati fuq il-membri tal-persunal fl-ambjent tax-xogħol tagħhom. Huma għandhom ikunu applikati skont id-Direttiva 97/71/KE tal-Parlament Ewropew u tal-Kunsill tas-16 ta’ Diċembru 1996 dwar l-impjieg ta’ ħaddiema fil-qafas ta’ prestazzjoni ta’ servizzi [provvediment ta’ servizzi][21] u b’mod li ma jiddiskriminax direttament jew indirettament kontra atturi ekonomiċi minn Stati Membri oħra jew minn pajjiżi terzi firmatarji tal-Ftehim jew Ftehimiet ta’ Kummerċ Ħieles li tagħhom l-Unjoni hija firmatarja. Għall-kuntratti ta’ servizz u għall-kuntratti li jinvolvu d-disinn ta’ xogħlijiet, l-awtoritajiet kontraenti għandhom jitħallew jużaw bħala kriterju għall-għoti, l-organizzazzjoni, il-kwalifiki u l-esperjenza tal-persunal assenjat li jwettaq il-kuntratt inkwistjoni, minħabba li dan jista’ jaffettwa l-kwalità tat-prestazzjoni tal-kuntratt u, bħala riżultat, il-valur ekonomiku tal-offerta. (42) L-offerti li jidhru baxxi b’mod anormali fir-rigward tax-xogħlijiet, il-provvisti jew is-servizzi jistgħu jkunu bbażati fuq assunzjonijiet jew prattiċi li teknikament, ekonomikament jew legalment mhumiex sodi. Sabiex jiġu evitati żvantaġġi possibbli matul l-eżekuzzjoni tal-kuntratt, l-awtoritajiet kontraenti għandhom ikunu obbligati li jitolbu spjegazzjoni tal-prezz mitlub meta offerta tkun ferm orħos mill-prezzijiet mitluba minn offerenti oħra. Fejn l-offerent ma jkunx jista’ jipprovdi spjegazzjoni suffiċjenti, l-awtorità kontraenti għandha tkun intitolata li tirrifjuta l-offerta. L-awtorità kontraenti għandha tkun obbligata li tirrifjuta, f’każijiet fejn tkun stabbiliet li l-prezz baxx b’mod anormali mitlub ikun irriżulta min-nuqqas ta’ konformità mal-leġiżlazzjoni obbligatorja tal-Unjoni fl-oqsma tal-liġi soċjali, tax-xogħol jew ambjentali jew id-dispożizzjonijiet tal-liġi internazzjonali tax-xogħol. (43) Il-kundizzjonijiet ta’ eżekuzzjoni tal-kuntratti huma kompatibbli ma’ din id-Direttiva sakemm dawn ma jkunux direttament jew indirettament diskriminatorji, ikunu marbuta mas-suġġett tal-kuntratt u jkunu indikati fl-avviż dwar il-kuntratt, l-avviż ta’ informazzjoni minn qabel li jintuża bħala mezz ta’ sejħa għal kompetizzjoni jew id-dokumenti ta’ akkwist. Dawn jistgħu, b’mod partikolari, ikunu maħsuba biex jiffavorixxu t-taħriġ vokazzjonali fuq il-post, l-impjieg ta’ nies li qed iġarrbu diffikultà biex jintegraw ruħhom, il-ġlieda kontra l-qagħad jew il-protezzjoni tal-ambjent jew il-benessri tal-annimali. Pereżempju, fost affarijiet oħra, jistgħu jissemmew ir-rekwiżiti — applikabbli matul l-eżekuzzjoni tal-kuntratt — biex jiġu ingaġġati persuni li ilhom ifittxu impjieg jew biex jiġu implimentati miżuri ta’ taħriġ għall-persuni qiegħda jew għaż-żgħażagħ, biex jikkonformaw fis-sustanza mal-Konvenzjonijiet fundamentali tal-Organizzazzjoni Internazzjonali tax-Xogħol (ILO), anki meta dawn il-Konenzjonijiet ma jkunux ġew implimentati fil-liġi nazzjonali, u biex jiġu ingaġġati aktar persuni żvantaġġjati milli huma meħtieġa skont il-leġiżlazzjoni nazzjonali. (44) Il-liġijiet, ir-regolamenti u l-ftehimiet kollettivi, kemm fil-livell nazzjonali kif ukoll fil-livell tal-Unjoni, li huma fis-seħħ fl-oqsma tal-kundizzjonijiet ta’ impjieg u s-sikurezza fuq il-post tax-xogħol japplikaw matul it-twettiq ta’ kuntratt ta’ appalt, sakemm dawn ir-regoli, u l-applikazzjoni tagħhom, jikkonformaw mal-liġi tal-Unjoni. F’sitwazzjonijiet transkonfinali, fejn il-ħaddiema minn Stat Membru jipprovdu servizzi fi Stat Membru ieħor għall-iskop ta’ twettiq ta’ kuntratt ta’ appalt, id-Direttiva 96/71/KE tal-Parlament Ewropew u tal-Kunsill tas-16 ta’ Diċembru 1996 dwar l-impjieg ta’ ħaddiema fil-qafas ta’ prestazzjoni ta’ servizzi[provvediment ta' servizzi][22] tistipula l-kundizzjonijiet minimi li għandhom jiġu osservati mill-pajjiż ospitu fir-rigward ta’ dawn il-ħaddiema stazzjonati. Fejn il-liġi nazzjonali jkun fiha dispożizzjonijiet f’dan ir-rigward, in-nuqqas ta’ konformità ma’ dawk l-obbligi jista’ jiġi kkunsidrat bħala kondotta serjament skorretta min-naħa tal-attur ekonomiku kkonċernat, li tista’ twassal għall-esklużjoni ta’ dak l-attur ekonomiku mill-proċedura għall-għoti ta’ kuntratt ta’ appalt. (45) Huwa neċessarju li jiġu ċċarati l-kundizzjonijiet skont liema, il-modifiki ta’ kuntratt matul it-twettiq tiegħu jeħtieġu proċedura ta’ akkwist ġdida, filwaqt li tiġi kkunsidrata l-ġurisprudenza rilevanti tal-Qorti tal-Ġustizzja tal-Unjoni Ewropea. Hija meħtieġa proċedura ta’ akkwist ġdida fil-każ ta’ bidliet materjali fil-kuntratt inizjali, b’mod partikolari għall-kamp ta’ applikazzjoni u l-kontenut tad-drittijiet u l-obbligi reċiproċi tal-partijiet, inkluża d-distribuzzjoni tad-drittijiet ta’ proprjetà intellettwali. Dawn il-bidliet juru l-intenzjoni tal-partijiet li jerġgħu jinnegozjaw it-termini jew il-kundizzjonijiet essenzjali tal-kuntratt. Dan huwa l-każ b’mod partikolari jekk il-kundizzjonijiet emendati kellhom influwenza fuq l-eżitu tal-proċedura, kieku dawn kienu parti mill-proċedura inizjali. (46) L-awtoritajiet kontraenti jistgħu jiffaċċjaw ċirkostanzi esterni li ma setgħux jipprevedu meta dawn taw il-kuntratt. F’dan il-każ, huwa meħtieġ ċertu grad ta’ flessibilità biex il-kuntratt jiġi adattat għal dawn iċ-ċirkostanzi mingħajr il-bżonn ta’ proċedura ta’ appalt ġdida. Il-kunċett ta’ ċirkostanzi imprevedibbli jirreferi għal ċirkostanzi li ma setgħux ikunu mbassra minkejja tħejjija raġonevolment diliġenti tal-għoti inizjali mill-awtorità kontraenti, filwaqt li jitqiesu l-mezzi disponibbli tiegħu, in-natura u l-karatteristiċi tal-proġett speċifiku, il-prattika tajba fil-qasam inkwistjoni u l-ħtieġa li tiġi żgurata relazzjoni xierqa bejn ir-riżorsi li jintefqu fit-tħejjija tal-għoti u l-valur prevedibbli tiegħu. Madankollu, dan ma jistax japplika fil-każijiet fejn modifika tirriżulta f’alterazzjoni tan-natura tal-akkwist ġenerali, pereżempju billi jiġu sostitwiti x-xogħlijiet, il-provvisti jew is-servizzi li jridu jiġu akkwistati b’xi ħaġa differenti jew billi jinbidel fundamentalment it-tip ta’ akkwist, minħabba li, f’sitwazzjoni bħal din, wieħed jista’ jassumi li jkun hemm influwenza ipotetika fuq ir-riżultat. (47) F’konformità mal-prinċipji ta’ trattament ugwali u ta’ trasparenza, l-offerent magħżul ma għandux jiġi sostitwit minn attur ekonomiku ieħor mingħajr ma jerġa’ jinfetaħ mill-ġdid il-kuntratt għall-kompetizzjoni. Madankollu, l-offerent li jwettaq il-kuntratt jista’ jgħaddi minn ċerti bidliet strutturali matul it-twettiq tal-kuntratt, bħar-riorganizzazzjonijiet purament interni, amalgamazzjonijiet u akkwisti jew insolvenza. Tali bidliet strutturali ma għandhomx awtomatikament jirrikjedu proċeduri ta’ akkwist ġodda għall-kuntratti pubbliċi kollha mwettqa minn dik l-impriża. (48) -awtoritajiet kontraenti għandhom, fil-kuntratti individwali stess, ikollhom il-possibbiltà li jipprovdu modifiki għall-kuntratt permezz ta’ klawżoli ta’ reviżjoni, iżda dawn il-klawsoli ma għandhomx jagħtuhom diskrezzjoni illimitata. Għaldaqstant, din id-direttiva għandha tistabbilixxi sa liema punt jistgħu jiġu pprovduti modifiki fil-kuntratt inizjali. (49) L-evalwazzjoni uriet li l-Istati Membri ma jissorveljawx b’mod konsistenti u sistematiku l-implimentazzjoni u l-funzjonament tar-regoli dwar l-akkwist pubbliku. Dan għandu impatt negattiv fuq l-implimentazzjoni korretta tad-dispożizzjonijiet li jirriżultaw minn dawn id-direttivi, u jista’ jitqies bħala sors ewlieni ta’ spejjeż u inċertezza. Diversi Stati Membri ħatru korp nazzjonali ċentrali li jittratta kwistjonijiet relatati mal-akkwist pubbliku, iżda l-kompiti fdati lil dawn il-korpi jvarjaw b’mod konsiderevoli madwar l-Istati Membri kollha. Mekkaniżmi ta’ monitoraġġ aktar ċari, konsistenti u awtorevoli għandhom iżidu l-għarfien tal-funzjonament tar-regoli dwar l-akkwist, itejbu ċ-ċertezza legali għan-negozji u l-awtoritajiet kontraenti, u jikkontribwixxu għall-istabbiliment ta’ kundizzjonijiet ekwi. Mekkaniżmi bħal dawn jistgħu jservu bħala għodda għall-identifikazzjoni u r-riżoluzzjoni bikrija ta’ problemi, speċjalment fir-rigward ta’ proġetti kofinanzjati mill-Unjoni u għall-identifikazzjoni ta’ nuqqasijiet strutturali. B’mod partikolari hemm bżonn kbir li jiġu kkoordinati dawn il-mekkaniżmi sabiex jiġu żgurati applikazzjoni, kontroll u monitoraġġ konsistenti tal-politika tal-akkwist pubbliku, kif ukoll valutazzjoni sistematika tar-riżultati tal-politika tal-akkwist madwar l-Unjoni. (50) L-Istati Membri għandhom jaħtru awtorità nazzjonali waħda li tkun responsabbli għall-monitoraġġ, l-implimentazzjoni u l-kontroll tal-akkwist pubbliku. Korp ċentrali bħal dan għandu jkollu disponibbli informazzjoni diretta u fil-ħin, b’mod partikolari fir-rigward tal-problemi differenti li jaffettwaw l-implimentazzjoni tal-liġi tal-akkwist pubbliku. Din għandha tkun fil-pożizzjoni li tipprovdi rispons immedjat dwar il-funzjonament tal-politika u n-nuqqasijiet potenzjali fil-leġiżlazzjoni u l-prattika nazzjonali, u għandha tikkontribwixxi għall-identifikazzjoni rapida tas-soluzzjonijiet. Bil-għan tal-ġlieda effiċjenti kontra l-korruzzjoni u l-frodi, dan il-korp ċentrali u l-pubbliku ġenerali għandhom ikollhom ukoll il-possibbiltà li jispezzjonaw it-testi ta’ kuntratti konklużi. Għaldaqstant, kuntratti ta’ valur għoli għandhom jiġu trażmessi lill-korp ta’ sorveljanza bil-possibbiltà li persuni interessati jkollhom aċċess għal dawn id-dokumenti, sakemm ma jkunux imxekkla l-interessi pubbliċi jew privati leġittimi. (51) Mhux l-awtoritajiet kontraenti kollha jaf għandhom l-għarfien espert intern biex jittrattaw kuntratti ekonomikament jew teknikament kumplessi. F’dan l-isfond, l-appoġġ professjonali xieraq ikun suppliment effettiv għall-attivitajiet ta’ monitoraġġ u kontroll. Min-naħa waħda, dan l-għan jista’ jinkiseb permezz ta’ għodod ta’ kondiviżjoni ta’ għarfien (ċentri ta’ għarfien) li joffru assistenza teknika lill-awtoritajiet kontraenti; min-naħa l-oħra, in-negozji, b’mod speċjali l-SMEs, għandhom jibbenefikaw minn assistenza amministrattiva, b’mod partikolari meta jipparteċipaw fi proċeduri ta’ akkwist fuq bażi transkonfinali. (52) Diġà jeżistu strutturi jew mekkaniżmi ta’ monitoraġġ, sorveljanza u appoġġ bħal dawn diġà jeżistu fil-livell nazzjonali u ċertament, dawn jistgħu jintużaw biex jiżguraw monitoraġġ, implimentazzjoni u kontroll tal-akkwisti pubbliċi u sabiex jipprovdu l-appoġġ meħtieġ lill-awtoritajiet kontraenti u l-atturi ekonomiċi. (53) Hemm bżonn ta’ kooperazzjoni effettiva biex tiżgura pariri u prattiċi konsistenti f’kull Stat Membru u fl-Unjoni. Entitajiet maħtura għall-monitoraġġ, l-implimentazzjoni, il-kontroll u l-assistenza teknika għandhom ikunu jistgħu jaqsmu informazzjoni u jikkooperaw; fl-istess kuntest, l-awtorità nazzjonali maħtura minn kull Stat Membru għandha taġixxi bħala l-punt ta’ kuntatt preferut mas-servizzi tal-Kummissjoni bil-għan li tinġabar id-dejta, tiġi skambjata l-informazzjoni u tiġi sorveljata l-implimentazzjoni tal-liġi dwar l-akkwist pubbliku tal-Unjoni. (54) Sabiex ikun hemm adattament għall-iżviluppi tekniċi, ekonomiċi u regolatorji rapidi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward ta’ numru ta’ elementi mhux essenzjali ta’ din id-Direttiva. Fil-fatt, minħabba l-ħtieġa li jiġu rispettati l-ftehimiet internazzjonali, il-Kummissjoni għandha tingħata s-setgħa li timmodifika l-proċeduri tekniċi għall-metodi ta’ kalkolu li jirrigwardaw il-limiti stabbiliti kif ukoll li perjodikament tirrevedi l-istess limiti stabbiliti u li tadatta l-Annessi V u XI; il-listi ta’ awtoritajiet tal-gvern ċentrali huma soġġetti għal varjazzjonijiet minħabba bidliet amministrattivi fil-livell nazzjonali. Dawn jiġu nnotifikati lill-Kummissjoni, li għandha tingħata s-setgħa li taddatta l-Anness I; ir-referenzi għan-nomenklatura tas-CPV jistgħu jgħaddu minn bidliet regolatorji fil-livell tal-UE u huwa neċessarju li dawn il-bidliet jiġu riflessi fit-test ta’ din id-Direttiva; id-dettalji u l-karatteristiċi tekniċi tat-tagħmir għall-irċevuta elettronika għandhom jinżammu aġġornati mal-iżviluppi teknoloġiċi u l-ħtiġijiet amministrattivi; huwa meħtieġ ukoll li l-Kummissjoni tingħata s-setgħa li tagħmel standards tekniċi obbligatorji għall-komunikazzjoni elettronika sabiex tiġi żgurata l-interoperabilità tal-formati u l-proċessi tekniċi u l-mezzi tekniċi sabiex jintbagħtu messaġġi fi proċeduri tal-akkwist permezz ta’ mezzi elettroniċi ta’ komunikazzjoni b’kunsiderazzjoni tal-iżviluppi teknoloġiċi u l-ħtiġijiet amministrattivi; u l-kontenut tal-Passaport Ewropew għall-Akkwist biex jirrifletti l-ħtiġijiet amministrattivi u l-bidliet regolatorji fil-livell nazzjonali u tal-UE; il-lista tal-atti leġiżlattivi tal-Unjoni li tistabbilixxi metodoloġiji komuni għall-kalkolu tal-ispejjeż tul iċ-ċiklu tal-ħajja għandha tiġi adattata malajr biex tinkorpora l-miżuri adottati fuq bażi settorjali. Sabiex jiġu sodisfatti dawn il-bżonnijiet, il-Kummissjoni għandha tingħata s-setgħa li żżomm il-lista tal-atti leġiżlattivi li jinkludu l-metodoloġiji LCC aġġornati. (55) Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell ta’ esperti. Meta tħejji u tfassal l-atti ddelegati, il-Kummissjoni għandha tiżgura li ssir trasmissjoni simultanja, fil-ħin u xierqa tad-dokumenti rilevanti lill-Parlament Ewropew u lill-Kunsill. (56) Il-Kummissjoni għandha tingħata setgħat ta’ implimentazzjoni sabiex ikunu żgurati kundizzjonijiet uniformi għall-implimentazzjoni ta’ din id-Direttiva, bħal fit-tfassil tal-formoli standard għall-pubblikazzjoni ta’ avviżi; il-formola standard għall-Passaport Ewropew għall-Akkwist u l-mudell komuni li għandu jintuża mill-korpi ta’ ħarsien ġenerali għat-tfassil tar-rapport statistiku u ta’ implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[23]. Il-proċedura konsultattiva għandha tintuża għall-adozzjoni ta’ dawn l-atti ta’ implimentazzjoni, li ma għandhom l-ebda impatt, la mil-lat finanzjarju u lanqas fuq in-natura u l-kamp ta’ applikazzjoni tal-obbligi li joħorġu minn din id-Direttiva. Għall-kuntrarju, dawn l-atti huma kkaratterizzati minn għan amministrattiv sempliċi u jservu biex jiffaċilitaw l-applikazzjoni tar-regoli stabbiliti b’din id-Direttiva. (57) Ladarba l-għan ta’ din id-Direttiva, jiġifieri l-koordinazzjoni ta’ liġijiet, regolamenti u dispożizzjonijiet amministrattivi tal-Istati Membri li japplikaw għal ċerti proċeduri ta’ akkwist pubbliku, ma jistax jinkiseb b’mod suffiċjenti mill-Istati Membri u għalhekk jista’ jinkiseb aħjar fil-livell tal-Unjoni, l-Unjoni tista’ tadotta miżuri, b’mod konformi mal-prinċipju ta’ sussidarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, din id-Direttiva ma tmurx lil hinn minn dak li jkun meħtieġ sabiex jinkiseb dak l-għan. (58) Għaldaqstant, id-Direttiva 2004/18/KE għandha tiġi revokata. (59) B’konformità mad-Dikjarazzjoni Politika Konġunta tal-Istati Membri u l-Kummissjoni dwar id-dokumenti ta’ spjegazzjoni ta’ [data], l-Istati Membri ħadu l-impenn li f’ċerti każijiet ġustifikati, jakkumpanjaw in-notifika tal-miżuri ta’ traspożizzjoni tagħhom b’wieħed jew aktar mid-dokumenti li jispjegaw ir-relazzjoni bejn il-komponenti ta’ direttiva u l-partijiet korrispondenti ta’ strumenti ta’ transpożizzjoni nazzjonali. Fir-rigward ta’ din id-Direttiva, il-leġiżlatur iqis li t-trażmissjoni ta’ dawn id-dokumenti trid tiġi ġustifikata, ADOTTAW DIN ID-DIRETTIVA: TITOLU I: KAMP TA’ APPLIKAZZJONI, DEFINIZZJONIJIET, U PRINĊIPJI ĠENERALI KAPITOLU I: Kamp ta’ applikazzjoni u definizzjonijiet TAQSIMA 1: Suġġett u definizzjonijiet Artikolu 1: Suġġett Artikolu 2: Definizzjonijiet Artikolu 3: Akkwist imħallat TAQSIMA 2: Limiti stabbiliti Artikolu 4: Ammonti tal-limiti stabbiliti Artikolu 5: Metodi għall-kalkolu tal-valur stmat ta’ akkwist Artikolu 6: Reviżjoni tal-limiti stabbiliti TAQSIMA 3: Esklużjonijiet Artikolu 7: Kuntratti fis-setturi tal-ilma, l-enerġija, it-trasport u s-servizzi postali Artikolu 8: Esklużjonijiet speċifiċi fil-qasam tat-telekomunikazzjoni Artikolu 9: Kuntratti mogħtija u kompetizzjonijiet ta’ disinn organizzati skont regoli internazzjonali Artikolu 10: Esklużjonijiet speċifiċi għal kuntratti ta’ servizzi Artikolu 11: Ir-relazzjonijiet bejn l-awtoritajiet pubbliċi TAQSIMA 4: SITWAZZJONIJIET SPEĊIFIĊI Artikolu 12: Kuntratti sussidjati b’aktar minn 50 % mill-awtoritajiet kontraenti Artikolu 13: Servizzi ta’ riċerka u żvilupp Artikolu 14: Difiża u sigurtà KAPITOLU II: Regoli ġenerali Artikolu 15: Prinċipju tal-akkwisti Artikolu 16: Atturi ekonomiċi Artikolu 17: Kuntratti riżervati Artikolu 18: Kunfidenzjalità Artikolu 19: Regoli applikabbli għall-komunikazzjoni Artikolu 20: Nomenklaturi Artikolu 21: Kunflitti ta’ interess Artikolu 22: Kondotta illeċita TITOLU II: REGOLI DWAR IL-KUNTRATTI PUBBLIĊI KAPITOLU I: Proċeduri Artikolu 23: Kundizzjonijiet relatati mal-Ftehim dwar l-Akkwisti Pubbliċi u ftehimiet internazzjonali oħra Artikolu 24: Għażla tal-proċeduri Artikolu 25: Proċedura miftuħa Artikolu 26: Proċedura ristretta Artikolu 27: Proċedura kompetittiva permezz tan-negozjar Artikolu 28: Djalogu kompetittiv Artikolu 29: Sħubija għall-innovazzjoni Artikolu 30: L-użu tal-proċedura nnegozjata mingħajr pubblikazzjoni minn qabel KAPITOLU II: Tekniki u strumenti għall-akkwist elettroniku u aggregat Artikolu 31: Ftehimiet qafas Artikolu 32: Sistemi dinamiċi ta’ xiri Artikolu 33: Irkantijiet elettroniċi Artikolu 34: Katalogi elettroniċi Artikolu 35: Attivitajiet ċentralizzati ta’ akkwisti u korpi ċentrali għall-akkwisti Artikolu 36: Attivitajiet anċillari ta’ akkwisti Artikolu 37: Akkwisti konġunti okkażjonali Artikolu 38: Akkwisti konġunti bejn awtoritajiet kontraenti minn Stati Membri differenti KAPITOLU III: Kondotta tal-proċedura TAQSIMA 1 TĦEJJIJA Artikolu 39: Konslutazzjonijiet preliminari mas-suq Artikolu 40: Speċifikazzjonijiet tekniċi Artikolu 41: Tikketti Artikolu 42: Rapporti tat-test, ċeritifikazzjoni u mezzi oħra ta’ prova Artikolu 43: Varjanti Artikolu 44: Qsim ta’ kuntratti f’lottijiet Artikolu 45: Tfassil ta’ limiti ta’ żmien TAQSIMA 2: PUBBLIKAZZJONI U TRASPARENZA Artikolu 46: Avviżi informattivi minn qabel Artikolu 47: Avviżi dwar kuntratti Artikolu 48: Avviżi dwar għoti ta’ kuntratt Artikolu 49: Mod u manjiera ta’ pubblikazzjoni tal-avviżi Artikolu 50: Pubblikazzjoni fil-livell nazzjonali Artikolu 51: Disponibilità elettronika tad-dokumenti tal-akkwisti Artikolu 52: Stediniet għas-sottomissjoni ta’ offerta jew għal parteċipazzjoni fid-djalogu; stediniet għall-konferma tal-interess Artikolu 53: L-informar ta’ kandidati u offerenti TAQSIMA 3: L-GĦAŻLA TA’ PARTEĊIPANTI U L-GĦOTI TA’ KUNTRATTI Artikolu 54: Prinċipji ġenerali Subtaqsima 1: Kriterji għall-għażla kwalitattiva Artikolu 55: Raġunijiet għall-esklużjoni Artikolu 56: Kriterji tal-għażla Artikolu 57: Dikjarazzjonijiet proprji u mezzi oħra ta’ prova Artikolu 58: Repożitorju online taċ-ċertifikati (e-Certis) Artikolu 59: Passaport Ewropew tal-Akkwisti Artikolu 60: Ċertifikati Artikolu 61: Standards ta’ garanzija tal-kwalità u standards ta’ ġestjoni ambjentali Artikolu 62: Affidabilità fuq il-kapaċitajiet ta’ entitajiet oħra Artikolu 63: Listi uffiċjali ta’ atturi ekonomiċi approvati u ċertifikazzjoni minn korpi stabbiliti taħt il-liġi pubblika jew privata Subtaqsima 2: Tnaqqis tan-Numru ta’ Kandidati, Offerti u Soluzzjonijiet Artikolu 64: Tnaqqis tan-numru ta’ kandidati kwalifikati mod ieħor li għandhom jiġu mistiedna jieħdu sehem Artikolu 65: Tnaqqis tan-numru ta’ offerti jew soluzzjonijiet Subtaqsima 3: Għoti tal-Kuntratt Artikolu 66: Kriterji tal-għoti ta’ kuntratt Artikolu 67: Ċiklu tal-ħajja u l-ispejjeż tul iċ-ċiklu tal-ħajja Artikolu 68: Impedimenti għall-għoti Artikolu 69: Offerti baxxi wisq KAPITOLU IV: Twettiq tal-kuntratt Artikolu 70: Kundizzjonijiet għat-twettiq ta’ kuntratt Artikolu 71: Sottokuntrattar Artikolu 72: Modifika ta’ kuntratti matul it-terminu tagħhom Artikolu 73: Terminazzjoni ta’ kuntratti TITOLU III REĠIMI TA’ AKKWISTI PARTIKOLARI KAPITOLU I: Servizzi soċjali u servizzi speċifiċi oħrajn Artikolu 74: Għoti ta’ kuntratti għal servizzi soċjali u servizzi speċifiċi oħrajn Artikolu 75: Pubblikazzjoni ta’ avviżi Artikolu 76: Prinċipji għall-għoti ta’ kuntratti Kapitolu II: Regoli li jirregolaw il-kompetizzjonijiet ta’ disinn Artikolu 77: Dispożizzjonijiet ġenerali Artikolu 78: Kamp ta’ applikazzjoni Artikolu 79: Avviżi Artikolu 80: Regoli dwar l-organizzazzjoni ta’ kompetizzjonijiet ta’ disinn u l-għażla tal-parteċipanti Artikolu 81: Kompożizzjoni tal-ġurija Artikolu 82: Deċiżjoniijet tal-ġurija TITOLU IV: GOVERNANZA Artikolu 83: Infurzar Artikolu 84: Sorveljanza pubblika Artikolu 85: Rapporti individwali dwar proċeduri għall-għoti ta’ kuntratti Artikolu 86: Rapportar nazzjonali Artikolu 87: Assistenza lill-awtoritajiet kontraenti u n-negozji Artikolu 88: Kooperazzjoni amministrattiva TITOLU V: SETGĦAT DELEGATI, SETGĦAT TA’ IMPLIMENTAZZJONI U DISPOŻIZZJONIJIRT FINALI Artikolu 89: Eżerċizzju tad-delega tas-setgħat Artikolu 90: Proċedura ta’ urġenza Artikolu 91: Proċedura tal-kumitat Artikolu 92: Traspożizzjoni Artikolu 93: Tħassir Artikolu 94: Reviżjoni Artikolu 95: Dħul fis-seħħ Artikolu 96: Destinatarji ANNESSI ANNESS I AWTORITAJIET TAL-GVERN ĊENTRALI ANNESS II LISTA TAL-ATTIVITAJIET IMSEMMIJA FL-ARTIKOLU 2(8)(a) ANNESS III LISTA TA’ PRODOTTI MSEMMIJA FL-ARTIKOLU 4(b) FIR-RIGWARD TA’ KUNTRATTI MOGĦTIJA MILL-AWTORITAJIET KONTRAENTI FIL-QASAM TAD-DIFIŻA ANNESS IV REKWIŻITI RELATATI MAL-ISTRUMENTI GĦAR-RIĊEVUTA ELETTRONIKA TA’ OFFERTI, TALBIET GĦAL PARTEĊIPAZZJONI U PJANIJIET U PROĠETTI F’KOMPETIZZJONIJIET ANNESS V LISTA TA’ FTEHIMIET INTERNAZZJONALI MSEMMIJA FL-ARTIKOLU 23 ANNESS VI INFORMAZZJONI LI GĦANDHA TIĠI INKLUŻA FL-AVVIŻI ANNESS VII INFORMAZZJONI LI GĦANDHA TIĠI INKLUŻA FL-ISPEĊIFIKAZZJONIJIET FL-IRKANTIJIET ELETTRONIĊI (ARTIKOLU 33(4)) ANNESS VIII DEFINIZZJONI TA’ ĊERTI SPEĊIFIKAZZJONIJIET TEKNIĊI ANNESS IX KARATTERISTIĊI LI JIKKONĊERNAW IL-PUBBLIKAZZJONI ANNESS X KONTENUTI TAL-ISTEDINIET GĦAS-SOTTOMISSJONI TA’ OFFERTA, GĦAL PARTEĊIPAZZJONI FID-DJALOGU JEW GĦAL KONFERMA TAL-INTERESS STIPULATI FL-ARTIKOLU 52 ANNESS XI LISTA TA’ KONVENZJONIJIET SOĊJALI U AMBJENTALI INTERNAZZJONALI M